Indonesia sambung PPKM Darurat hingga akhir Julai

Presiden Joko Widodo memutuskan untuk menyambung perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ sehingga 31 Julai susulan peningkatan kes Covid-19 yang semakin parah.

Menteri Penyelaras Pembangunan dan Kebudayaan Manusia, Muhadjir Effendy berkata perkara itu dimaklumkan presiden pada mesyuarat Kabinet yang diadakan secara maya.

“Presiden memutuskan untuk menyambung tarikh PPKM Darurat sehingga hujung bulan Julai,” katanya.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Pada awalnya, sekatan darurat dilaksanakan di seluruh Pulau Jawa dan Bali dan akan berakhir pada 20 Julai bertepatan sambutan Aidiladha, namun PPKM darurat itu diperluaskan ke seluruh Indonesia susulan peningkatan kes Covid-19.

Muhadjir berkata dengan perlaksanaan PPKM Darurat, kerajaan dapat mencapai keseimbangan antara penguatkuasaan peraturan kesihatan di tempat awam dan memastikan saluran bantuan sosial dapat diberikan kepada rakyat yang memerlukan.

Selain itu, kerajaan telah mengumumkan larangan untuk menyambut Hari Raya Aidiladha di kawasan PPKM Darurat untuk mencegah penyebaran Covid-19.

Majlis Korban hanya boleh dilakukan di pusat sembelihan dan dilakukan oleh jawatankuasa yang bertanggungjawab serta penderma.

Menteri Hal Ehwal Agama, Yaqut Cholil Qoumas memberitahu, daging korban tersebut hendaklah diberikan kepada penerima yang ditetapkan secara agihan supaya tidak menimbulkan masalah.

Katanya, orang ramai masih boleh melakukan solat Aidiladha dan takbir di rumah mereka sendiri.

“Pihak kami melarang orang ramai untuk pulang ke kampung halaman bagi menyambut perayaan Aidiladha kali ini adalah kerana peningkatan jangkitan Covid-19 yang semakin menular dan kami berharap orang ramai dapat memahami situasi ini,” katanya.

Katanya, kementeriannya akan berkerjasama dengan organisasi Islam yang lain seperti Nahdlatul Ulama (NU), Muhammadiyah dan Majlis Ulama Indonesia (MUI) untuk memaklumkan kepada orang ramai mengenai larangan sambutan Aidiladha di wilayah PPKM Darurat.

Beliau turut meminta umat Islam terutamanya di wilayah PPKM Darurat untuk patuh kepada arahan kerajaan untuk mencegah jangkitan baru dan kematian akibat Covid-19.

Jumaat lalu, kenaikan kes telah meningkat ke paras tertinggi iaitu sebanyak 1,205 kematian melebihi rekod sebelumnya iaitu 1,040 kematian pada 7 Julai lalu.

Semalam, Indonesia melaporkan 1,025 kes kematian dan menjadikan keseluruhan kes kematian adalah sebanyak 71,000.

Kementerian Kesihatan Indonesia dalam kenyataannya semalam berkata, sebanyak 54,517 kes jangkitan baharu yang dilaporkan dan ini merupakan kes harian tertinggi yang direkodkan sejak Covid-19 melanda negara itu pada Mac tahun lalu dan jumlah keseluruhan kes direkodkan adalah sebanyak 2.78 Juta.

Namun begitu, angka tersebut hanyalah perkiraan konservatif kerana hasil ujian yang tidak mencukupi di luar wilayah dari Jakarta. – Agensi


Azam Baki kata Muhyiddin didakwa esok: Laporan

Ketua Pesuruhjaya Pencegahan Rasuah Malaysia (SPRM), Tan Sri Azam Baki hari ini (Khamis, 9 Mac 2023) mengesahkan bekas Perdana Menteri yang juga Presiden Bersatu, Tan Sri Muhyiddin Yassin akan didakwa di mahkamah esok.

Kenyataan itu mengesahkan Ahli Parlimen Pagoh yang juga Pengerusi Perikatan Nasional (PN) yang sedang diambil keterangan oleh SPRM Putrajaya tidak dihadapkan ke mahkamah hari ini.

“Esok beliau dijangka akan didakwa. Bukan hari ini,” katanya menurut laporan BH.

SPRM dijangka akan mengeluarkan kenyataan rasmi dalam masa terdekat ini.

Terdahulu, Muhyiddin tiba di Ibu Pejabat SPRM di Putrajaya jam 11.15 pagi tadi bagi memberi keterangan kepada SPRM dipercayai berkaitan kes Program Jana Ekonomi Pemerkasaan Kontraktor Bumiputera Berwibawa (Jana Wibawa).

Kehadiran Muhyiddin bersama Timbalan Presiden PAS, Datuk Seri Tuan Ibrahim Tuan Man, serta pemimpin kanan PN dan penyokong diiringi laungan ‘HIDUP RAKYAT’ sebagai slogan rakyat menentang kezaliman yang dilakukan kerajaan Pakatan Harapan-Barisan Nasional (PH-BN).

Kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

Sementara itu, Ahli Majlis Pimpinan Tertinggi Bersatu, Datuk Seri Mohamed Azmin Ali menyifatkan siasatan dan pertuduhan ke atas Muhyiddin sebagai satu permulaan kepada usaha melumpuhkan parti itu.

Menurut Azmin, ia juga permulaan gerakan yang akan berterusan terhadap parti itu.

“Kita lihat ini satu permulaan gerakan masa yang akan berterusan kerana kita lihat ada usaha yang terancang melumpuhkan kebangkitan rakyat,” katanya kepada pemberita di luar perkarangan ibu pejabat SPRM Putrajaya, hari ini (9 Mac 2023).

Azmin berkata demikian ketika mengulas tindakan SPRM memanggil Muhyiddin untuk memberi keterangan di ibu pejabat badan siasatan itu.

Menurut Azmin, dia yakin Muhyiddin tidak melakukan sebarang kesalahan.

“Saya bersyukur dengan rakyat dan kepimpinan PN turun kerana kita yakin Tan Sri Muhyiddin tidak bersalah dan tidak wajar dituduh atas apa juga pertuduhan.

“Bagaimanapun sebagai pendukung parti yang sentiasa menegaskan prinsip kebertanggungjawaban, ketelusan, integriti, menolak rasuah, kleptokrasi, kami akan terus bersama-sama dengan Tan Sri Muhyiddin,” katanya.

Sejak pertengahan bulan lepas, beberapa pemimpin Bersatu telah dihadapkan ke mahkamah.

Pada 21 Februari, Ahli Parlimen Tasek Gelugor Datuk Wan Saiful Wan Jan yang juga bekas Ketua Penerangan Bersatu, dikenakan dua pertuduhan meminta dan menerima rasuah RM6.9 juta pada 2022.

Beberapa pertuduhan juga dikenakan terhadap Timbalan Ketua Bersatu Segambut, Adam Radlan Adam Muhammad.

Pada 22 Februari juga, seorang pengarah syarikat perabot di Pagoh dihadapkan ke Mahkamah Sesyen Johor Bahru, atas sembilan pertuduhan meminta dan menerima rasuah berhubung program Jana Wibawa bernilai RM12.875 juta, sejak dua tahun lalu.

Pertuduhan-pertuduhan itu adalah berkaitan skim Jana Wibawa – inisiatif untuk mempercepat penyampaian projek bagi merangsang pemulihan ekonomi selepas Covid-19.


Angkara Selangor, negeri lain sengsara!

Kes jangkitan Covid-19 negara masih lagi turun naik sejak sebulan ini. Ada hari grafnya menurun, ada hari angka bilangannya menaik walaupun tidak mencanak seperti beberapa bulan lalu.

Beberapa buah negeri mula menunjukkan penurunan mendadak sehingga kepada angka sifar seperti Perlis.

Kelantan, Terengganu, Perak dan Putrajaya pula mencatat dua angka manakala negeri-negeri lain mencatatkan tiga angka jangkitan.

Selangor pula sejak awal pelaksanaan Perintah Kawalan Pergerakan (PKP) sentiasa menduduki carta pertama kes paling tinggi di negara ini. Sejak beberapa minggu ni kes jangkitan harian di negeri itu berada pada paras 1,000 kes dan mula melepasi angka 2,000 sehari dua ini.

Peningkatan kes di negeri berkenaan berpunca daripada kluster tempat kerja terutama di kilang.

Penurunan bilangan kes di negeri-negeri lain membuktikan prosedur operasi standard (SOP) terutama berkaitan larangan rentas daerah dan rentas negeri yang dikuatkuasakan sejak sebulan lalu sangat berkesan.

Kes jangkitan yang tinggi di Selangor menjadi penyumbang kepada jumlah kes kumulatif di seluruh negara melebihi 5,000 kes. Keadaan ini menyebabkan Fasa 1 Perintah Kawalan di bawah Pelan Pemulihan Negara disambung lagi sedangkan di kebanyakan negeri lain kes-kes jangkitan sudah menurun dengan ketara sekali.

Keadaan ini menyebabkan ada cadangan daripada beberapa pihak agar pelan pemulihan dilaksanakan mengikut keadaan di sesebuah negeri berdasarkan kepada nilai ambang yang berlainan, kes harian dan jumlah yang sudah menerima vaksin.

Sebilangan negeri yang mencatat kes jangkitan satu, dua dan tiga angka sudah bersedia untuk beralih ke fasa seterusnya dalam pelan pemulihan. Bagaimanapun hasrat tersebut terbantut hanya kerana kes di Selangor masih tidak turun-turun.

Melihat kepada tahap `geger bagai nak rak’ kerajaan negeri Selangor dibandingkan dengan negeri-negeri lain yang akur dan patuh kepada apa sahaja keputusan kerajaan dalam menangani isu pandemik Covid-19, sedikit pun tidak logik kes jangkitan di negeri itu tidak dapat dikurangkan.

Dalam berhadapan dengan isu pandemik ini, kerajaan negeri Selangor `gah’ dan berbangga kerana kononnya mempunyai segala jenis pakar perubatan termasuk bekas Menteri Kesihatan Datuk Seri Dr. Dzulkefly Ahmad.

Tahun lalu kerajaan negeri Selangor mengumumkan penubuhan Pasukan Tindakan Khas Covid-19 yang diketuai oleh Dr. Dzulkefly sendiri dan dianggotai oleh pakar-pakar kesihatan hebat seperti Dr. Siti Mariah Mahmud, Datuk Dr. Christopher Lee Kwok Choong, Datuk Dr. Prof. Adeeba Kamarulzaman, Datuk Dr. Fadzilah Kamaludin, Prof. Dr. Abdul Rashid Abdul Rahman dan Dr. Yap Wei Aun.

Selangor juga memperkenalkan pelbagai inisiatif bagi berhadapan dengan pandemik ini seperti peruntukan kewangan khas bernilai RM555 juta, ujian saringan Covid-19 percuma serta Program Vaksinasi Covid-19 Selangor (SCVP) untuk mempercepatkan sasaran imuniti kelompok dalam kalangan penduduk negeri tersebut.

Beberapa pakar kesihatan `hebat’ lantikan kerajaan negeri ini pula tidak habis-habis mengkritik dan menyerang kerajaan yang dituduh gagal menangani pandemik Covid-19, Program Imunisasi Covid-19 Kebangsaan (PICK) lembab serta pelbagai lagi.

Bagaimanapun di sebalik segala kehebatan pakar dan `persiapan rapi’, kes jangkitan di negeri tersebut tidak juga turun-turun. Angka jangkitan naik dan terus naik melebihi 2,000 kes. Beberapa hari ini kes di negeri tersebut semakin membimbangkan. Kes-kes pandemik di Selangor seolah-olah seperti tidak terkawal.

Di sesetengah kawasan di negeri lain, jika kes jangkitan naik mendadak, kawasan terlibat sudah dikenakan Perintah Kawalan Pergerakan Diperketatkan (PKPD). Bagaimanapun keadaan ini tidak berlaku di Selangor.

Kenapa tidak turut dikuatkuasakan? Benarkan dakwaan mengatakan kerajaan negeri sendiri tidak bersetuju PKPD dikuatkuasakan kerana bimbang boleh menjejaskan ekonomi negeri tersebut?

Sudahlah `degil’, kerajaan negeri Selangor juga tidak mahu mengaku salah dan tidak habis-habis membuat tuduhan semberono ke atas kerajaan Pusat dalam isu pemberian vaksin di negeri tersebut.

Baru-baru ini Exco Kesihatan Awam, Perpaduan, Wanita dan Keluarga Selangor, Dr. Siti Mariah Mahmud mendakwa beberapa Pusat Pemberian Vaksin di negeri tersebut akan kehabisan bekalan vaksin dalam tempoh beberapa hari lagi dan aktiviti pemberian vaksin terpaksa dihentikan sekiranya tidak menerima bekalan baharu.

Bagaimanapun dakwaan itu tidak benar apabila Penasihat Sains kepada Menteri Sains, Teknologi dan Inovasi Prof. Madya Dr. Mohd. Ghows Mohd. Azzam menjelaskan Selangor mempunyai kira-kira 339,000 dos vaksin dan mampu bertahan.

Dengan kadar penggunaan sebanyak 40,000 dos sehari, bekalan cukup untuk seminggu. Bekalan tersebut juga akan ditambah dari semasa ke semasa melalui penghantaran yang sudah dijadualkan pada 28, 29, 30 Jun dan 1, 2, 3 dan 4 Julai. Terbaharu timbul pula satu dakwaan kononnya kerajaan negeri mula menjual vaksin kepada orang ramai dan kilang-kilang atas alasan mahu mempercepatkan pemberian vaksin kepada penduduk negeri itu.

Rakyat di negeri lain terpaksa menanggung akibat yang sangat besar angkara negeri Selangor. Fasa 1 Perintah Kawalan Pelan Pemulihan Negara sepatutnya sudah beralih kepada Fasa 2 tergendala. Apabila bersambung lagi, bermakna rakyat negeri lain terpaksa akur dengan segala larangan dan SOP yang telah dikuatkuasakan.

Kehidupan seharian mereka, aktiviti sosial dan ekonomi tidak dapat dijalankan seperti biasa walaupun kes jangkitan sudah banyak berkurangan. Semuanya hanya kerana disebabkan kes di Selangor tidak turun-turun.

Justeru adilkah jika negeri-negeri lain yang taat dan mematuhi segala SOP sehingga berjaya melandaikan lengkung jangkitan pandemik ini terus dihukum dengan Perintah Kawalan Pergerakan Penuh hanya kerana Selangor yang kesnya tidak turun-turun? Adilkah?

Oleh : Che Man Che Wil
Pembaca Agenda Daily yang sentiasa mengikut isu semasa dalam negara berkaitan sosial, politik dan isu-isu am.


Najib cabar Anwar jika berani…

Datuk Seri Najib Razak mengulangi penafian beliau adalah individu yang dinamakan dalam Pandora Papers, sambil mencabar Datuk Seri Anwar Ibrahim mengulangi tuduhannya.

Menurut bekas Perdana Menteri itu MalaysiaKini telah mengaku kesilapan dan memperbetulkan artikel mereka yang memfitnah beliau mempunyai akaun bank offshore dan disenaraikan dalam Pandora Papers.

“Adakah kamu betul-betul kata bahawa saya antara individu yang dinamakan sebagai pemilik akaun bank off-shore yang dinamakan dalam Pandora Papers?

“Ini adalah fitnah. Saya bukan antara individu yang dinamakan dalam Pandora Papers sebab saya tidak pernah milik akaun bank offshore. Saya telah jelaskan beberapa kali tapi korang masih ulangi fitnah tersebut,” katanya.

Malah Ahli Parlimen Pekan itu mencabar Presiden PKR yang juga Pengerusi Pakatan Harapan (PH) itu supaya mengatakan beliau telah:

“Anwar, sila ulang point 1 hingga 5 jika berani,” cabar Najib.

Menurut Najib, individu yang dinamakan dalam Pandora Papers itu adalah Perdana Menteri Lubnan, Najib Mikati, bukannya beliau.

Najib membuat cabaran berkenaan sebagai mengulas kenyataan Anwar yang mendakwa terdapat golongan konglomerat yang mendanai parti politik di Malaysia demi menghalang reformasi antirasuah.

Anwar membuat dakwaan itu dalam wawancara bersama Sinar Harian yang disiarkan semalam.

Presiden PKR itu tidak menyebut sebarang nama secara khusus tetapi berkata jika tidak kerana keengganannya untuk berkompromi dengan mereka, dia sudah pun menjadi perdana menteri.

Selain itu, Anwar berkata kritikannya berhubung skandal Kertas Pandora juga menyebabkan dia hilang sokongan tokoh korporat.

“Saya masih ingat di Parlimen tatkala berucap tentang Pandora Paper yang melibatkan mantan perdana menteri, mantan menteri kewangan dan semua nama-nama besar dari pelbagai parti.

“Speaker larang saya bicara tetapi saya nak bicara sebab ini menyentuh kepentingan negara,” katanya tanpa menyebut nama bekas Perdana Menteri tersebut.


Sokong Proklamasi Orang Melayu tiada kaitan dengan parti : PAS

Sokongan beberapa pemimpin PAS terhadap Proklamasi Orang Melayu tiada kaitan dengan parti politik mahupun Tun Dr Mahathir Mohamad.

Naib Presiden PAS, Datuk Seri Dr Ahmad Samsuri Mokhtar berkata pertemuan pimpinan PAS dengan Dr Mahathir minggu lalu itu hanya untuk menyatakan komitmen dan persetujuan terhadap proklamasi tersebut.

“Ia tiada kaitan dengan isu politik apatah lagi orang di dalamnya (Tun Mahathir) dan semua ahli jawatankuasa semuanya bukan ahli Parlimen pun.

“Pertemuan itu lebih kepada berbincang mengenai bagaimana mahu mengukuhkan proklamasi. Tiada kena-mengena dengan Dewan Negara atau Dewan Rakyat.

“Jadi tentulah, kalau mereka bersetuju sekali pun tidak beri kesan kepada kedudukan kerusi-kerusi dalam Parlimen, dalam Dewan Rakyat,” katanya, lapor Sinar Harian.

Pada 3 Mei, Presiden PAS, Tan Sri Abdul Hadi Awang bersama Ahmad Samsuri; Setiausaha Agung PAS, Datuk Seri Takiyuddin Hassan dan Penolong Setiausaha Agung PAS, Syahir Sulaiman mengunjungi kediaman Dr Mahathir dan menandatangani Proklamasi Orang Melayu tersebut.

Sebelum ini juga beberapa pemimpin Bersatu turut menyatakan sokongan terhadap proklamasi tersebut atas kapasiti individu termasuk Ketua Penerangan Bersatu Datuk Razali Idris; Timbalan Presiden Bersatu, Datuk Seri Ahmad Faizal Azumu serta Ahli Majlis Pimpinan Tertinggi Iskandar, Datuk Dzulkarnain Abdul Khalid

Pada 19 Mac lalu, Dr Mahathir mahu menganjurkan himpunan orang Melayu namun terpaksa dibatalkan selepas lokasi-lokasi perhimpunan tersebut dibatalkan tempahannya.

Beliau kemudiannya melancarkan kempen tersebut secara dalam talian pada hujung Mac untuk memberi kesedaran kepada orang Melayu akan agenda perjuangan bangsa dan tanah air.


PM lapor polis akaun Telegram, Signal peribadi digodam

Perdana Menteri Datuk Seri Ismail Sabri Yaakob telah membuat laporan kepada Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM) susulan akaun peribadi Telegram dan Signal miliknya digodam pihak tidak bertanggungjawab.

Pejabat Perdana Menteri, dalam kenyataan hari ini, memaklumkan akaun itu dipercayai digunakan bagi aktiviti jenayah penipuan dan meminta individu yang menerima mesej daripada akaun tersebut untuk mengabaikannya serta membuat laporan kepada pihak berkuasa.

“Individu yang menerima mesej daripada akaun ini diminta mengabaikannya kerana ia adalah mesej palsu daripada individu yang menyamar sebagai Perdana Menteri.

“Individu yang telah menjadi mangsa penipuan kewangan dan lain-lain, hendaklah melaporkannya segera kepada PDRM dan SKMM bagi membantu siasatan,” menurut kenyataan itu.

Semalam akaun Telegram milik Menteri Luar Datuk Seri Saifuddin Abdullah malam ini telah digodam oleh pihak tidak bertanggungjawab, beberapa jam selepas akaun Ismail Sabri digodam.

Saifuddin yang memaklumkan perkara itu menerusi ciapan di Twitter berkata pihak yang menggodam akaunnya telah menyalahgunakan nama dan gambarnya melalui aplikasi itu, menurut laporan Bernama.

“Sesiapa yang menerima sebarang mesej daripada Telegram dinasihati abaikannya dan laporkan kepada pihak berkuasa,” menurut ciapan itu.


Dua bekas exco pemuda UMNO sertai PN

Dua bekas Exco Pemuda UMNO diumumkan menyertai Perikatan Nasional (PN) malam tadi sempena Ceramah Perdana Gelombang Kebangkitan Rakyat di Senawang, Negeri Sembilan.

Mereka ialah bekas timbalan pengerusi akademi pemuda, Fariz Hadi dan bekas timbalan pengerusi sekretariat agamawan muda, Raihan Husni.

Berita itu dikongsi bekas Exco Pemuda UMNO, Wan Muhammad Azri Wan Deris yang digantung keahliannya sejak 2021.

“Alhamdulillah, tahniah dua sahabat seperjuangan Fariz Hadi dan Raihan Husni yang juga mantan Exco Pemuda UMNO Malaysia penggal 2018 lalu malam tadi mengumumkan menyertai PN mengikut jejak langkah mantan Ketua Pemuda UMNO Seremban, Zool Amali atau Bozz Jebat, malam tadi.

“Makin bertambah kuatlah PN dalam nak berdepan pilihan raya negeri (PRN) enam negeri ini.

“Dijangka ramai lagi yang akan bersama memastikan gelombang kebangkitan Melayu membadai PHBN (Pakatan Harapan dan Barisan Nasional),” katanya dalam satu hantaran di Facebook.

Zool Amali pada 2021 dilaporkan keluar UMNO dan menyertai PAS selepas merasa tertipu dengan sikap dan tindakan kepemimpinan parti terutama Presiden, Datuk Ahmad Zahid Hamidi yang bersekongkol dengan gabungan Pakatan Harapan (PH) selain merasa UMNO sudah jauh tersasar dari pejuangan asal.

Baru-baru ini, beliau turut mengumumkan menyokong perjuangan bekas perdana menteri, Tun Dr Mahathir Mohamad demi agama, bangsa, tanah air.

Semalam, bekas Setiausaha Agung BN, Tan Sri Annuar Musa secara rasminya diterima menjadi ahli PAS.

Beliau merupakan antara 3,000 ahli baharu PAS yang diterima parti itu di beberapa negeri.


Pemandu treler ada 13 kesalahan trafik, 4 beranak selamat dikebumi

Polis mengenal pasti empat anak beranak yang maut dalam nahas membabitkan tujuh kenderaan, termasuk sebuah treler di Kilometer 277.1 Lebuh Raya Utara-Selatan arah selatan, dekat Ipoh, petang semalam.

Ketua Polis Perak Datuk Mior Faridalathrash Wahid berkata mereka yang maut di tempat kejadian adalah pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Nadirah, 28, dan Nor Hamizah, 27

Menurutnya pemandu treler yang terbabit dalam kemalangan maut itu pula mempunyai 13 rekod kesalahan trafik.

Beliau berkata pemandu berusia 34 tahun itu mempunyai saman trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.

“Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau berbahaya.

“Bagaimanapun, ujian air kencing yang dijalankan mendapati lelaki tersebut tidak memandu di bawah pengaruh dadah,” katanya dalam kenyataan hari ini.

Mior Faridalathrash berkata pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah lori treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.

“Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan,” katanya.

Dalam pada itu, Mior Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.

Sementara itu, jenazah empat beranak itu selamat dikebumikan dalam satu liang lahad di Tanah Perkuburan Islam Permatang Pasir, Pulau Pinang jam 3 pagi tadi.


Sesi persekolahan bersemuka bermula 1 September

Kementerian Pendidikan (KPM) menetapkan sesi persekolahan secara bersemuka akan bermula 1 September depan selepas mengambil kira kadar vaksinasi di kalangan tenaga pengajar dan kakitangan sekolah.

Bagaimanapun, KPM akan mengambil kira penilaian risiko oleh Kementerian Kesihatan (KKM) dan Majlis Keselamatan Negara (MKN) bagi melihat sekiranya terdapat keperluan untuk membuat perubahan terhadap tarikh berkenaan.

“KPM akan memaklumkan perincian lanjut mengenai pembukaan sekolah bagi sesi PdP secara bersemuka selewat-lewatnya seminggu sebelum sekolah dibuka,” kata kementerian itu dalam satu kenyataan hari ini.

KPM berkata sehingga 16 Julai lalu seramai 253,366 guru dan pentadbir atau 61.30 peratus serta 10,876 orang kakitangan sokongan (46.33%) telah menerima sekurang-kurangnya satu dos vaksin.

KPM sentiasa bekerjasama rapat dengan Badan Bertindak Imunisasi Covid-19 (CITF) bagi memastikan kadar vaksinasi dalam kalangan
guru, pentadbir dan kakitangan sokongan di sekolah dapat terus ditingkatkan, kata KPM.

Sementara itu dalam kenyataan sama KPM memaklumkan sesi persekolahan secara Pengajaran dan Pembelajaran di Rumah (PdPR) akan diteruskan sehingga 31 Ogos depan.

“Ketetapan ini terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM,” kata kenyataan itu.


335,000 kes rekod baharu jangkitan harian Covid-19 di Perancis

Perancis mencatat rekod baharu kes harian Covid-19 dalam tempoh 24 jam pada Rabu, 5 Januari 2022, dengan 335,000 jangkitan dikesan, kata Menteri Kesihatan Olivier Veran kepada Parlimen.

Ia adalah kali pertama Perancis mencecah 300,000 kes, memecahkan rekod sebelumnya yang dicatat pada Selasa apabila seramai 271,686 individu disahkan dijangkiti Covid-19.

Pihak berkuasa kesihatan Perancis akan menerbitkan angka yang tepat pada Rabu “tetapi kami mempunyai 335,000 jangkitan di negara kami”, kata Veran.

Beliau memberitahu angka itu ketika perbahasan mengenai rancangan kerajaan untuk menggantikan pas kesihatan Covid-19 semasa – yang mengandungi bukti vaksinasi, ujian negatif atau pemulihan – dengan ‘pas vaksin’ yang hanya diberikan kepada individu yang lengkap divaksinasi.

Veran berkata 66,000 penduduk Perancis telah menerima suntikan Covid-19 pertama mereka pada Rabu, kadar harian yang tidak pernah dicatat sejak awal Oktober 2021.

“Saya tidak percaya pada kebetulan,” kata Veran mengenai jumlah tinggi yang hadir menerima vaksin setelah kempen pro-vaksinasi besar-besaran oleh kerajaan.

Ia juga susulan kenyataan Presiden Emmanuel Macron yang memberi amaran bahawa kerajaan akan bertindak terhadap mereka yang terus menolak suntikan Covid-19.

Jika kadar vaksin pada Rabu dapat dikekalkan “selama 70 atau 75 hari”, Veran berkata, “penduduk Perancis akan dilindungi sepenuhnya daripada jangkitan serius” Covid-19.

Kira-kira lima juta penduduk di Perancis masih belum divaksinasi, dengan 20 peratus daripada mereka dianggap berisiko tinggi dijangkiti Covid-19. – Agensi


Guna elektrik secara berhemah ketika cuaca panas, berjerebu: TNB

Tenaga Nasional Berhad (TNB) menyarankan kepada semua pengguna untuk mengamalkan penggunaan elektrik secara berhemah dalam situasi negara berhadapan peningkatan suhu panas dan jerebu susulan cuaca kering ketika ini.

TNB dalam kenyataan hari ini memaklumkan penggunaan elektrik mungkin meningkat akibat cuaca panas selain perayaan Aidilfitri, menurut laporan Bernama.

Oleh itu, TNB berkongsi amalan penjimatan elektrik yang mudah dilakukan di kediaman, umpamanya pengguna digalakkan mematikan penyaman udara, kipas dan lampu di dalam bilik yang kosong; tutup suis peralatan elektrik seperti komputer selepas selesai menggunakannya.

“Ketika cuaca panas terik, tutupkan tingkap dengan langsir yang tebal supaya haba tidak masuk; tidak meninggalkan barangan elektrik di dalam mod sedia; gunakan lampu mentol LED yang tahan lebih lama serta lebih jimat tenaga; gosok pakaian dalam jumlah yang banyak
pada suatu masa dan memilih alat elektrik berlabel cekap tenaga 4 atau 5 bintang oleh Suruhanjaya Tenaga,” menurut kenyataan itu.

TNB juga menasihatkan pengguna untuk menghidupkan kipas di bilik tidur pada waktu malam bagi membantu pengedaran udara selain menetapkan masa untuk pendingin hawa dimatikan serta kerap menyenggara pendingin hawa supaya ia beroperasi pada tahap optimum.

“Di dapur, elakkan meletak peti sejuk di tempat yang terdedah kepada pancaran terus cahaya matahari atau berhampiran dengan dapur memasak; susun barang-barang di dalam peti sejuk dengan sekurang-kurangnya dua pertiga kapasiti ruangan peti sejuk untuk membiarkan ruang pengedaran udara sejuk.

“Gunakan ketuhar gelombang mikro yang menggunakan tenaga yang rendah kerana ia boleh menjimatkan tenaga elektrik sebanyak 10 hingga 25 peratus dan tekan suis pemanas air hanya apabila ingin digunakan dan tutup sejurus selesai,” menurut kenyataan itu.

TNB turut menyarankan kepada pengguna yang membasuh pakaian menggunakan mesin basuh supaya membasuh dengan muatan penuh serta menjemur pakaian dengan sinaran matahari berbanding menggunakan mesin pengering.

Bagi bilik air, elakkan suis alat pemanas air terbuka tanpa digunakan, malah mandi air sejuk tanpa menggunakan pemanas air akan membuatkan badan akan terasa lebih segar.

“Untuk memantau penggunaan elektrik secara langsung, pengguna juga digalakkan untuk memanfaatkan perkhidmatan meter pintar sekiranya sudah siap dipasang, sama ada dengan myTNB portal (www.mytnb.com.my) atau aplikasi myTNB.

“Layari www.mytnb.com.my/energy-efficiency/home-energy-savings-tips/tips-tricks untuk mengetahui maklumat lanjut mengenai langkah penjimatan elektrik dengan bijak,”menurut kenyataan itu.

Sebelum ini, Jabatan Meteorologi Malaysia (MetMalaysia) mengeluarkan amaran cuaca panas tahap satu (berjaga-jaga) di beberapa kawasan dengan suhu boleh mencecah di antara 35 hingga 37 darjah celsius


82 negara gagal capai kadar vaksinasi global: WHO

Pertubuhan Kesihatan Sedunia (WHO) meminta semua negara yang sudah mencapai sasaran 40 peratus kadar vaksinasi populasi masing-masing agar menyusun semula jadual pemberian suntikan dan berkongsi vaksin dengan negara lain yang memerlukan.

Ketua Pengarah WHO, Dr Tedros Adhanaom Ghebreyesus memaklumkan terdapat lebih 82 negara berisiko gagal dalam mencapai sasaran vaksinasi global menjelang akhir tahun ini.

Beliau menjelaskan, tujuh bilion vaksin Covid-19 sudah diedarkan ke seluruh dunia, namun banyak negara lain terutama di Afrika masih belum menerima vaksin yang sepatutnya untuk program vaksinasi di negara itu.

“Banyak negara berpendapatan rendah, seperti Afrika menerima hanya 0.4 peratus daripada jumlah vaksin itu, dan lebih 80 peratus lagi dihantar ke negara G20,” katanya pada sidang kemuncak G20 di Rom.

Katanya, kesaksamaan pengedaran vaksin ke seluruh negara berpendapatan rendah bukan sekadar satu kebajikan tetapi adalah kepentingan bersama bagi setiap negara.

“Pihak kami sangat mengalu-alukan sokongan anda kerana sasaran WHO untuk memberikan suntikan kepada 40 peratus populasi di semua negara dunia menjelang akhir tahun ini dan lebih 70 peratus pada pertengahan tahun hadapan,” jelasnya.

Beliau menyeru semua negara yang sudah mencapai sasaran kadar vaksinasi 40 peratus kepada populasinya agar menukar jadual pemberian vaksin dengan COVAX dan Amanah Perolehan Vaksin Afrika (AVAT).

Jelasnya, ketika perhimpunan G20 sebelum ini, seramai 1.5 juta orang terkorban akibat Covid-19 dan kini, angka itu terus melonjak naik kepada lima juta.

“Kami memohon supaya seluruh negara dunia menyokong pengeluaran vaksin tempatan di Afrika,” jelasnya.

Sementara itu, beliau turut menggesa bagi negara yang sudah berjanji untuk menyumbang vaksin kepada negara berpendapatan rendah agar menunaikan janji itu dengan kadar segera. – Agensi


Asraf Wajdi ibarat ‘langau politik’, dukung Anwar sebagai PM baharu

Ketua Pemuda UMNO Datuk Asraf Wajdi Dusuki dibidas kerana berpendirian sama seperti Presidennya yang mahu mendukung Ketua Pembangkang Datuk Seri Anwar Ibrahim sebagai Perdana Menteri baharu.

Ketua Penerangan Armada Bersatu, Mohd Ashraf Mustaqim Badrul Munir menyifatkan Asraf Wajdi sekarang sudah menjadi penyokong tegar kluster mahkamah yang diketuai Datuk Seri Ahmad Zahid Hamidi dan mencabarnya untuk menamakan calon Perdana Menteri pilihan mereka sekiranya Tan Sri Muhyiddin dijatuhkan.

“Siapa pula yang Asyraf Wajdi ‘dokong’ untuk diangkat sebagai Perdana Menteri? Anwar Ibrahim?

“Jangan berselindung, orang Melayu nak tahu!” katanya dalam satu kenyataan.

Terdahulu, Asraf Wajdi dalam sidang medianya mendakwa kerajaan Perikatan Nasional (PN) sudah hilang majoriti dan mendesak pengunduran Muhyiddin, ia walaupun kerajaan berjanji akan membuktikan keabsahan di Parlimen pada September nanti.

Asraf Wajdi nampaknya senada dengan Zahid yang juga membuat gesaan sama walaupun tidak mengetahui hala tuju yang sedang dibawa Presiden UMNO itu.

“Adakah matlamat kelompok ini hanya mahu menjatuhkan kerajaan dengan tanpa rasa tanggungjawab, sanggup membiarkan negara bergelut dengan episod kekalutan seterusnya bagi memilih siapakah Perdana Menteri?

“Berapa lama pula episod kekalutan ini akan berlangsung tanpa mengisi ruang pentadbiran yang melibatkan kepentingan punca eksekutif?

“Rakyat semakin muak dan tersiksa dengan perbuatan utamanya yang dipelopori kluster mahkamah ini!” katanya lagi.

Menurut Ashraf lagi, tindakan tersebut Asraf tersebut ibarat ‘langau politik’ yang gemar kepada sampah, perumpamaan yang pernah digunakan oleh Zahid sendiri sebelum terhadap musuh politiknya.

“Saya menggunakan ayat ‘dukung’ bukanlah ‘sokong’ kerana menyedari Asyraf Wajdi bukan seorang ahli parlimen pun.

“Dan saling tak tumpah ibarat langau politik’ yang gemar kepada sampah (kluster mahkamah dan penyelewengan) contoh yang pernah digunakan oleh Presiden UMNO, Zahid Hamidi,” katanya lagi.


Al-Qassam beri amaran supaya Israel keluar dari Al-Aqsa 6 petang esok

Sayap ketenteraan Pergerakan Perjuangan Islam Palestin (Hamas) – Briged Izzuddin Al-Qassam (Al-Qassam) – hari ini mengeluarkan amaran keras kepada rejim Israel berhubung ketegangan yang berlaku di Baitulmaqdis sejak beberapa hari lalu.

Jurucakap Al-Qassam, Abu Ubaidah berkata askar rejim Israel (IDF) diberi tempoh sehingga jam 6 petang esok supaya keluar dari Masjid Al-Aqsa dan perkampungan Sheikh Jarrah.

Pada masa sama, Briged Al-Qassam juga memberi amaran kepada rejim Tel Aviv itu supaya membebaskan semua individu yang ditahan sejak beberapa hari lalu ketikaIDF menyerbu Masjid Al-Aqsa dan penempatan Sheikh Jarrah di Baitulmaqdis Timur.

“Menjelang jam 6 petang esok waktu tempatan, Israel mesti menarik keluar tentera, polis dan pendatang Yahudi dari perkarangan Masjid Al-Aqsa serta kawasan Sheikh Jarrah.

“Kami juga menuntut supaya semua individu yang ditahan ketika serbuan IDF di Masjid Al-Aqsa dan kejiranan Sheikh Jarrah dibebaskan segera,” katanya dalam kenyataan hari ini.

Awal pagi tadi waktu Malaysia, Al-Qassam membedil tiga roket ke penempatan haram diduduki warga Israel di Askalan, dengan satu daripadanya dipintas sistem pertahanan udara rejim Zionis – Iron Dome.

Pejuang Hamas dan penduduk Palestin di Semenanjung Gaza menggunakan belon yang boleh menyebabkan kebakaran dan diterbangkan angin ke arah wilayah diduduki rejim Israel.

Bagaimanapun, sejurus serangan roket ke arah penempatan haram Yahudi itu, rejim Zionis Israel mengerahkan pesawat tempurnya mengebom tengah Semenanjung Gaza yang menyasarkan pos pemerhatian Hamas.

Serentak amaran itu, tentera Israel membatalkan siri latihan besar-besaran dan menutup beberapa jalan di Semenanjung Gaza dan Tebing Barat bagi menghadapi sebarang kemungkinan.

Arahan dikeluarkan Perdana Menteri, Benjamin Netanyahu dan Menteri Pertahanan Benny Gantz juga menggantung perkhidmatan komuter di beberapa penempatan petang tadi, selain menutup zon menangkap ikan di Semenanjung Gaza.

Media antarabangsa juga melaporkan, 10 kebakaran berlaku selepas kumpulan pejuang dan penduduk Palestin di Semenanjung Gaza melepaskan belon api yang ditiup angin ke arah beberapa kawasan di Israel.


Semoga menjadi kafarah dosa, Nik Abduh ucap tahniah kepada Najib

Ahli Parlimen Pasir Mas, Nik Mohamad Abduh Nik Aziz mengucapkan tahniah kepada Datuk Seri Najib Razak, sambil berharap apa yang berlaku menjadi penghapus kepada dosa.

Ahli Jawatankuasa PAS Pusat itu berkata beliau mengikuti sejak lama dahulu perjuangan mereka yang mempertahankan diri di mahkamah, terutama orang politik, termasuk Datuk Seri Anwar Ibrahim.

“Persamaan mereka adalah melawan Tun (Dr) Mahathir (Mohamad), lalu diheret. Perbezaan mereka pula, pertuduhan ke atas mereka tak sama. Letih dan calar ada sama, ada juga beza. DSAI lebih teruk.

“Semoga jadi kaffarah daripada dosa. Itulah yang utama dalam setiap musibah. Muslim tidak pernah rugi selama dia yakin pada ketentuan Allah untuknya,” katanya dipercayai merujuk kepada keputusan Mahkamah Tinggi Kuala Lumpur, semalam.

Semalam, Kerajaan Malaysia gagal dalam permohonannya di Mahkamah Tinggi Kuala Lumpur untuk melucut hak wang tunai berjumlah RM114,164,393.44 milik Najib dan UMNO yang disita dari Pavilion Residences, milik Obyu Holdings Sdn Bhd.

Perkara itu ditentukan selepas Hakim Datuk Muhammad Jamil Hussin menolak permohonan pihak pendakwaan agar wang tunai bernilai jutaan ringgit itu dilucut hak kepada kerajaan.

Bagaimanapun Muhammad Jamil tidak mengarahkan wang itu dikembalikan kepada UMNO dan Najib, sebaliknya hakim berpendapat ia mesti dipulangkan di tempat ianya disita.

Memuat naik kenyataannya menerusi laman Facebook, Nik Abduh turut menggalakkan Najib untuk terus berjuang.

“Pada pagi Jumaat penuh berkat ini, saya ingin ucapkan tahniah kepada YB DSNR. Semoga Allah rahmati perjuangan Datuk Seri mempertahankan diri daripada segala pertuduhan di mahkamah.

“Jangan kecewa berjuang. Kecewa hanya untuk mereka yang melakukan kesalahan dan kekal di atasnya. Kelegaan dan kegembiraan adalah buat mereka yang bertaubat dan membaiki diri,” kata.

Pada 28 Julai tahun lalu, bekas Perdana Menteri itu didapati bersalah oleh Mahkamah Tinggi Kuala Lumpur atas tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa membabitkan dana SRC, bekas anak syarikat 1Malaysia Development Berhad (1MDB) yang kini diletak di bawah Kementerian Kewangan.

Beliau dijatuhi hukuman penjara 12 tahun dan denda RM210 juta. Hukuman itu ditangguhkan selepas pihak pembelaan mengemukakan rayuan di Mahkamah Rayuan. Pada 18 Mei lalu, Mahkamah Rayuan selesai mendengar hujah pendakwaan dan pembelaan, tetapi belum membuat keputusannya.

Najib, 67, turut dituduh di Mahkamah Tinggi atas dakwaan menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya. Hakim Mohamed Zaini Mazlan menetapkan pada 7 Ogos ini bagi keputusan.

Bekas Perdana Menteri itu juga didakwa atas empat pertuduhan salah guna kedudukan bagi mendapatkan rasuah dan 21 pertuduhan melibatkan wang haram membabitkan dana 1MDB berjumlah RM2.28 bilion.


Jangkitan di 13 negeri turun, Selangor kekal catat empat digit

Selangor kekal mencatat jumlah kes baharu melebihi angka 1,000 walaupun jangkitan dalam tempoh 24 jam sehingga 12 tengah hari tadi turun berbanding semalam.

Statistik dikeluarkan Jabatan Kesihatan Negeri-Negeri malam ini menunjukkan negeri itu merekodkan 1,006 kes baharu berbanding 1,083 kes dalam tempoh sama semalam.

Angka terbaharu di Selangor itu menjadikan jumlah terkumpul positif Covid-19 di negeri berkenaan meningkat kepada 798,036, semakin mendekati 800,000 kes sejak wabak itu melanda negara awal 2020 lalu.

Namun, secara keseluruhannya seiring dengan jumlah jangkitan pada peringkat nasional hari ini, daripada 3,684 kes semalam kepada 3,346 kes, 13 negeri dan Wilayah Persekutuan turut mencatat penurunan kes harian.

Hanya Pulau Pinang, Putrajaya dan Perlis mencatat peningkatan, menurut statistik Jabatan Kesihatan Negeri masing-masing.

Pulau Pinang hari ini mencatat 198 kes baharu berbanding 164 semalam, menjadikan kumulatif kes di negeri itu sebanyak 163,787 kes, dengan sehingga semalam 160,240 pesakit telah sembuh, dan 1,757 kes kematian

Sehingga semalam sebanyak 1,592 kes masih aktif di negeri itu, dengan 1,416 pesakit menjalani kuarantin di rumah; 57 ditempatkan di PKRC; 108 dimasukkan ke hospital; dan 11 dirawat di unit rawatan rapi (ICU) dengan tiga daripadanya memerlukan alat bantuan pernafasan.

Seramai 1,524,403 individu atau 85.9 peratus penduduk Pulau Pinang telah lengkap divaksinasi, manakala 86.7 peratus atau 1,537,946 lagi menerima sekurang-kurangnya satu dos, dan 32.3 peratus atau 572,730 individu menerima dos penggalak.

Sementara itu, Putrajaya pula merekodkan 34 kes baharu berbanding 23 kes semalam, manakala Perlis mencatat 15 kes baharu (lapan semalam).

Jumlah kes berkaitan Covid-19 di negara-negara ASEAN sehingga 14 Januari 2022. – Sumber WHO


Khairy sahkan polis tubuh unit khas siasat penjualan vaksin

Menteri Penyelaras Program Imunisasi Covid-19 Kebangsaan (PICK), Khairy Jamaluddin mengesahkan polis sudah memulakan siasatan berhubung dakwaan penjualan vaksin dan temu janji suntikan Covid-19.

Dalam sidang media mingguan Badan Bertindak Imunisasi Covid-19 (CITF) hari ini beliau berkata polis telah menubuhkan satu unit khas susulan aduan dibuat berhubung dakwaan itu.

“Kami mahu polis segera menyiasat perkara ini dan mengambil tindakan undang-undang terhadap mereka yang terbabit dalam aktiviti menjual vaksin ini,” katanya.

Menteri Sains, Teknologi dan Inovasi itu berkata, setakat ini, CITF telah membuat empat laporan polis bagi menyiasat dakwaan itu.

Sebelum ini, CITF menegaskan, tiada vaksin atau slot janji temu boleh dijual sama sekali, malah, pemberian suntikan vaksin adalah percuma kepada semua penduduk di bawah PICK.

CITF turut menjelaskan bahawa tiada kelulusan dikeluarkan Jawatankuasa Khas Jaminan Akses Bekalan Vaksin Covid- 19 (JKJAV) kepada mana-mana pihak untuk tujuan ini.

Persatuan Perubatan Malaysia (MMA) sebelum ini juga mendedahkan aktiviti penjualan vaksin oleh syarikat swasta bukan penjagaan kesihatan kepada kumpulan persendirian dengan harga kira-kira RM400 bagi dua dos untuk seorang individu.

28 Jun lalu polis mengingatkan orang ramai bahawa jika ada tawaran berkaitan suntikan vaksin Covid-19 selain yang disediakan kerajaan dan mengenakan bayaran tertentu, ianya adalah palsu dan menipu.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata ini kerana vaksin tidak boleh dijual di luar atau secara terbuka.

Oleh itu katanya, orang ramai dinasihatkan tidak terpedaya dengan sebarang taktik digunakan pihak yang kononnya menawarkan khidmat suntikan vaksin Covid-19 dengan bayaran tertentu di negara ini.

Hari ini Agenda Daily melaporkan Kerajaan Selangor menerusi program Vaksin Selangor (Selvax) Industri yang sedang dilaksanakan menjual vaksin kepada syarikat dan bukan individu. Ia bagaimanapun tidak memperincikan jumlah kos untuk setiap vaksin dijual tersebut.

Menteri Besarnya, Datuk Seri Amirudin Shari berkata program Selvax hanya terbuka kepada syarikat terlibat dalam sektor perkilangan dan industri memandangkan peningkatan kluster membabitkan dua sektor tersebut di negeri itu.

Tawar jual vaksin Covid-19: Kalau ada pun hanya cecair tipu, kata polis


Tolak kerjasama, UMNO sebenarnya rela Melaka diperintah PH dan DAP

Langkah UMNO dan Barisan Nasional (BN) yang menolak kerjasama dengan rakan parti di kerajaan pusat adalah bukti kerelaan mereka untuk melihat blok pembangkang, Pakatan Harapan dan DAP memerintah negeri tersebut.

Presiden UMNO Datuk Seri Ahmad Zahid Hamidi dan Pengerusi Perhubungan Melaka Datuk Seri Ab. Rauf Yusoh lebih selesa untuk menyerang rakan parti PAS dan Bersatu yang membentuk bersama kerajaan pusat tetapi tidak pula mengkritik lawan mereka seperti PH dan DAP.

Ketua Penerangan Armada Nasional, Mohd Ashraf Mustaqim membidas Zahid dan Rauf yang didakwanya seakan tunduk dan patuh kepada cikgu, Datuk Seri Anwar Ibrahim dan Lim Guan Eng.

“Maka tidak hairan UMNO dari Presidennya, si Zahid Hamidi hingga ke ‘kucing’ UMNO Melaka, Ab. Rauf Yusoh begitu beriya-iya sanggup bekerjasama dengan PH, mengapa kucing? Kerana UMNO di bawah Zahid dan UMNO Melaka keduanya Rauf dan Idris cukup selesa, tunduk dan patuh dengan tuan mereka Anwar dan Lim Guan Eng. Langsung tidak seperti ‘singa’.

“Kerana itu serangan lebih dihalakan kepada ‘rakan’ kerajaan Perikatan Nasional termasuk PAS, ternyata ‘Muafakat Melayu-Islam’ yang direncana UMNO hanyalah demi kuasa dan memperkuda serta memperbodohkan orang Melayu semata-mata,” katanya dalam satu kenyataan media hari ini.

Ashraf juga mempertikai kenyataan dikalangan pemimpin UMNO yang sentiasa berubah-ubah, ia sekaligus menunjukkan mereka tidak mempunyai keyakinan untuk memenangi Pilihan Raya Negeri (PRN) Melaka tanpa kerjasama dengan parti lain.

“Bukan itu sahaja, kenyataan bekerjasama atau tidak bekerjasama sentiasa berubah-ubah. Seperti tidak yakin sama ada boleh menang atau tidak di PRN Melaka jika tanpa kerjasama dengan parti lain,” ujarnya.

Dalam pada itu, Ashraf mengingatkan bahawa kejatuhan kerajaan UMNO adalah berpunca daripada pergelutan kuasa sesama mereka yang akhirnya rakyat terpaksa menanggung beban.

“Boleh dikatakan lucu apabila Ku Nan (Datuk Seri Tengku Adnan Tengku Mansor) menyatakan parti beliau dalam bahaya kerana ada pihak cuba bunuh UMNO.

“Bendahari UMNO yang juga pernah terpalit dengan kes rasuah RM2 juta yang didakwa derma politik untuk pilihanraya kecil pada ketika itu, tiba-tiba lupa bahawa BN kalah di semua kerusi Dewan Undangan Negeri (akibat saingan 3 penjuru) pada Pilihan Raya Umum Ke-14 dan baru-baru ini UMNO dijatuhkan di Melaka oleh UMNO sendiri yang menyebabkan DUN terbubar,” ujarnya lagi.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


KPM kekal tak iktiraf UEC

Kementerian Pendidikan (KPM) tetap tidak mengiktiraf Sijil Peperiksaan Bersepadu (UEC) yang dilaksanakan di sekolah menengah persendirian Cina (SMPC), sebagaimana didesak beberapa pihak termasuk DAP.

Menteri Pendidikan, Fadhlina Sidek malah melihat isu berbangkit tentang pengiktirafan UEC itu bukan keutamaan kementerian tersebut.

Pertubuhan pendidikan Cina, Dong Zong, sejak beberapa tahun lalu mendesak kerajaan mengiktiraf sijil berkenaan yang dikatakan bertentangan dengan Dasar Pendidikan Kebangsaan dan akta pendidikan.

Sebelum ini, Persatuan Pesara Pegawai Perkhidmatan Pendidikan Malaysia (PPPPPM) dilaporkan berkata, buku teks Sejarah UEC tidak mengajar mengenai kehebatan Malaysia, sebaliknya mengagungkan sejarah negara China.

Presiden PPPPPM, Datuk Abdul Raof Hussin dilaporkan pernah menegaskan bahawa senario yang paling dahsyat akan wujud dalam dasar pendidikan negara sekiranya UEC diluluskan.

Antara senario dahsyat yang akan berlaku adalah, ia akan meluputkan secara automatik dasar pendidikan negara yang bermula dengan Penyata Razak, Penyata Rahman Talib dan Akta Pendidikan 1996 walaupun diputuskan oleh Parlimen.

Pada Julai tahun lalu, veteran DAP, Lim Kit Siang menegaskan bahawa UEC akan diiktiraf kerajaan sekiranya PH memegang tampuk pemerintahan selama lima tahun.

Mengulas lanjut Fadhlina berkata pendirian teguh KPM itu berlandaskan Dasar Pendidikan Kebangsaan dan peruntukan Akta Pendidikan 1996 (Akta 550).

“Sehingga kini KPM tidak mengiktiraf UEC yang dilaksanakan di SMPC dan KPM tidak melihat isu berbangkit tentang perkara itu sebagai keutamaan.

“Pendirian ini berlandaskan kepada Dasar Pendidikan Kebangsaan dan peruntukan Akta Pendidikan 1996 yang sentiasa menjadi pegangan KPM,” katanya dalam jawapan bertulis di Dewan Rakyat, hari ini.

Beliau menjawab soalan Tan Sri Abdul Hadi Awang (PN-Marang) yang mahu tahu pendirian KPM terhadap pengiktirafan UEC dan permohonan untuk menginstitusikan peruntukan kepada SMPC.

Mengulas lanjut, Fadhlina berkata, KPM hanya menyalurkan peruntukan kepada kategori institusi pendidikan kerajaan dan bantuan kerajaan sahaja.

Dalam konteks itu, beliau memaklumkan, SMPC bukan sebahagian daripada institusi pendidikan dalam sistem pendidikan kebangsaan seperti yang diperuntukkan di bawah Seksyen 16 Akta 550.

“Oleh yang demikian, KPM tiada obligasi untuk memperuntukkan atau menginstitusikan sebarang sumbangan modal atau sumbangan bantuan penuh kepada SMPC,” jelas beliau, lapor UtusanTV.


Lima negeri masih catat paras sungai bahaya, perlu waspada

Penduduk di lima negeri iaitu Pahang, Selangor, Johor, Negeri Sembilan dan Melaka dinasihatkan sentiasa berwaspada serta mematuhi arahan pihak berkuasa berikutan paras air di beberapa sungai di negeri-negeri tersebut masih di tahap bahaya.

Jabatan Pengairan dan Saliran (JPS) dalam kenyataan hari ini memaklumkan di Pahang, paras air Sungai Serting di Jambatan Padang Gudang di Bera, Stesen Paya Gintong di Jerantut dan Sungai Pahang, Kuala Krau di Temerloh berada pada tahap bahaya dengan trend menaik, menurut laporan Bernama.

Sungai lain iaitu Sungai Pukin di Rompin, Stesen Jambatan Chegar Perah di Lipis dan Sungai Luit, Kampung Subuh di Maran juga masih berada tahap bahaya namun dengan trend menurun.

Menurut JPS, di Selangor, Sungai Langat di Bukit Changgang, Kuala Langat, juga berada pada tahap bahaya tetapi dengan trend menurun.

Di Johor, dua sungai di Segamat iaitu Sungai Lenik di Ladang Chaah dan Sungai Segamat di Bandar Segamat mencatat tahap bahaya dengan trend menaik manakala Sungai Tangkak di Kampung Seri Makmur, Tangkak berada tahap bahaya dengan tidak menunjukkan perubahan.

JPS memaklumkan di Negeri Sembilan, Sungai Muar di Pekan Rompin, Jempol dan Sungai Muar di Kampung Berembang, Kuala Pilah berada dalam trend menurun walaupun masih tahap bahaya.

Di Melaka, Sungai Melaka di Melaka Pindah, Alor Gajah mencatat tahap bahaya tetapi dengan trend menurun, sungai sama di Batu Hampar, Melaka Tengah mencatat tahap bahaya dengan trend menaik manakala Sungai Kesang di Telok Rimba, Jasin pula mencatat tahap bahaya dengan tidak menunjukkan perubahan.

Jabatan Mineral dan Geosains turut memaklumkan terdapat penambahan kawasan tanah runtuh hari ini melibatkan tujuh kawasan di Sabah, enam di Negeri Sembilan dan satu di Johor menjadikan jumlah kumulatif setakat hari ini sebanyak 243 kejadian di sembilan negeri termasuk Selangor, Kuala Lumpur, Melaka, Pahang, Terengganu dan Sarawak.

Kawasan baharu berlaku tanah runtuh di Sabah ialah Kampung Sagaliud Seberang di Jalan Sagaliud dan Kampung Warisan di Jalan Bukit Garam; Jalan Bongkud, Jalan Stadium, Jalan Tambunan-Ranau dan Jalan Timbau-Melinsau, Ranau serta Jalan Nangoh Paitan di Kanibongan.

Di Negeri Sembilan, tanah runtuh berlaku di Jalan Seremban-Port Dickson, Jalan Karak-Tampin dan Jalan Talang Ulu, Kampung Lubuk Kadam, Tanjung Ipoh serta tiga kawasan perumahan di Taman Desa Permai dan Kampung Jeram di Tampin dan Gemas.

Kawasan berlaku tanah runtuh di Johor pula ialah Taman Bukit Pelali di Pengerang yang menjejaskan kawasan perumahan.


Piala Super UEFA milik Chelsea

Kepa Arrizabalaga menjadi hero Chelsea apabila menampan dua sepakan penalti, ketika The Blues menundukkan kelab Villarreal dari Sepanyol setelah kedudukan terikat 1-1 sehingga tamat masa tambahan dalam final Piala Super UEFA, di Belfast awal pagi tadi.

Penjaga gol asal Sepanyol yang beraksi buat kelab Inggeris itu dimasukkan pada lewat permainan masa tambahan, menampan sepakan penalti pertahanan Villareal, Aissa Mandi dan pemain tengah, Raul Albiol.

Terdahulu The Blues mendahului pada minit 27 menerusi pemain tengah Hakim Ziyech yang tidak dikawal di kawasan penalti, sebelum menyentuh bola ke gawang Villarreal dengan sepakan kaki kiri.

Ziyech bagaimanapun dikeluarkan setelah mengalami kecederaan pada bahu dan digantikan Christian Pulisic.

Villarreal bagaimanapun menyamakan jaringan pada minit ke-52 menjadikan kedudukan terikat sehingga tamat permainan.

Sebelum separuh kedua masa tambahan berakhir, Ketua Jurulatih Chelsea Thomas Tuchel menggantikan penjaga gol dengan memasukkan Kepa sebagai strategi berdepan sepakan penalti.

The Blues pernah memenangi tropi sama pada 1998 setelah menundukkan Real Madrid 1-0 di Monaco. Namun, terlepas piala itu pada 2012, 2013 dan 2019. – Agensi


Filem Mat Kilau bakal jadi biopik terhebat alaf ini

Seperti pepatah harimau mati meninggalkan belang, manusia mati meninggalkan nama, itulah yang akan disaksikan oleh penonton lewat buah tangan terbaharu pengarah berprolifik, Syamsul Yusof.

Karya terbaharu yang diterbitkan oleh Studio Kembara ini membentangkan sejarah penting dalam filem biografi epik, Mat Kilau.

Latar perjuangan Mat Kilau disifatkan amat berharga bukan sekadar untuk mencetak rekod di dunia hiburan, tetapi juga mahu berkongsi kehebatan dan jati diri pahlawan dalam menyelamatkan negara kepada generasi masa kini.

Aktor Datuk Adi Putra diberi tanggungjawab menghidupkan darah pahlawan Mat Kilau Imam Rasu atau Mat Kilau. Beliau kemudian dibantu dengan barisan pelakon yang bukan calang calang.

Ini termasuklah Wan Hanafi Su sebagai ayah Mat Kilau iaitu Tok Gajah, Beto Kusyairy (Wahid), Khir Rahman (Usup), Fattah Amin (Awang), Johan As’ari (Yassin) dan aktor aksi handalan Indonesia, Yayan Ruhian sebagai Toga.

Filem yang mengisah seorang pahlawan Melayu Mat Kilau bersama ayahandanya Tok Gajah dan sahabat-sahabatnya, bangkit menentang penjajahan British ini turut dikuatkan dengan barisan aktor dan aktres terbaik tanah air seperti Datuk Jalaluddin Hassan, (Hj. Muhammad), Datuk Rahim Razali, (Imam Bottoqh) Namron, (Hj. Sulong), Shaharuddin Thamby, (Datuk Bahaman) dan Ellie Suriaty, (Ibu Yassin).

Menelan belanja RM8 juta, Mat Kilau menjalani penggambaran selama 100 hari dengan sebahagiannya dijalankan di Perak dan beberapa lokasi lain termasuk Pahang, Melaka dan Selangor.

“Sebagai penerbit kami berharap seluruh masyarakat Malaysia menonton filem ini dan terhibur.

“Filam arahan Syamsul Yusof ini akan membawa kita kembali ke zaman tersebut, merasai kepayahan, keberanian, pengorbanan dan jiwa kepahlawanan yang ada dalam memperjuangkan tanah air kita. Ini adalah sebuah sejarah yang sangat memberi inspirasi,” kata penerbitnya, Shahruddin Dali.

Mat Kilau dibikin dalam suasana  tahun 1892 sewaktu pihak kolonial British telah menduduki tanah-tanah di Pahang. British mengaut hasil bumi Pahang milik orang-orang Melayu dan mencampuri urusan adat dan agama orang-orang Melayu.

Tidak membiarkan kebiadaban British di bumi Pahang berleluasa, Mat Kilau, Tok Gajah dan sahabat-sahabatnya bangkit menentang British.

Kebijaksanaan Mat Kilau dan Tok Gajah merancang penentangan telah menyebabkan pihak British mengalami tekanan dan kerugian sehingga berlakunya pertempuran yang sengit.

Filem hebat ini akan menemui penonton di 90 pawagam seluruh negara bermula 23 Jun depan.


Keputusan tiada pertandingan jawatan Presiden ikut Perlembagaan UMNO: Zahid

Datuk Seri Ahmad Zahid Hamidi mempertahankan keputusan UMNO meluluskan usul semasa Perhimpunan Agung UMNO (PAU) 2022 berkaitan jawatan tertinggi parti itu adalah mengikut Perlembagaan parti.

Presiden UMNO itu berkata usul tiada pertandingan bagi dua jawatan tertinggi parti itu dibuat mengikut proses yang bersandar peraturan sedia ada, namun beliau menyerahkan kepada Jabatan Pendaftar Pertubuhan (RoS) untuk menentukan keabsahan usul tersebut selepas dua ahlinya membuat aduan baru-baru ini.

“Kita ikuti semua proses mengikut Perlembagaan UMNO dan peraturan mesyuarat telah diikuti oleh pengerusi persidangan. Semua langkah itu adalah mengikut peraturan.

“Jika ada sebarang aduan yang dibuat pada RoS, UMNO sangat terbuka untuk mereka kemukakannya,” katanya menurut laporan Bernama.

Jelasnya, laporan mengandungi usul tambahan berkaitan jawatan Presiden dan Timbalan Presiden tidak dipertanding pada pemilihan parti akan datang perlu diabsahkan agar dapat menghentikan segala spekulasi dalam kalangan segelintir ahli yang tidak berpuas hati.

Ahli Parlimen Bagan Datuk itu berkata sepertimana termaktub dalam Akta Pertubuhan 1966, sudah menjadi ketetapan kepada mana-mana pertubuhan berdaftar untuk mengemukakan laporan persidangan kepada RoS.

Bagaimanapun, Timbalan Perdana Menteri itu berkata laporan berkenaan bukanlah bagi tujuan kelulusan sebaliknya untuk pemakluman.

Pada Jumaat lepas, dua ahli UMNO menghantar aduan kepada RoS agar semakan dibuat terhadap usul tambahan yang diluluskan semasa PAU 2022 berkaitan jawatan Presiden dan Timbalan Presiden tidak dipertanding pada pemilihan parti akan datang.

Ahli UMNO Bahagian Kuala Nerus Muhammad Aizat Fikri Mohd Nasir dan ahli UMNO Seremban Muhammad Fiqri Firdaus Muhammad Rom meminta RoS menentukan sekiranya terdapat pertikaian terhadap usul tambahan yang dibawa pada PAU 2022.

Muhammad Aizat Fikri mendakwa atur cara mengemukakan usul tambahan itu adalah tidak sah dan bertentangan dengan Perlembagaan UMNO serta peraturan persidangan bahagian dan cawangan.

Pada 14 Jan lepas, majoriti perwakilan yang hadir pada perhimpunan itu menyatakan sokongan terhadap usul tambahan dicadangkan wakil UMNO Negeri Sembilan Mohd Shukri Shamsudin agar jawatan Presiden dan Timbalan Presiden tidak dipertanding dalam pemilihan parti akan datang.


LCS: Nak ugut, ugutlah kata Syed Saddiq

Ahli Parlimen Muar, Syed Saddiq Syed Abdul Rahman sekali lagi bertegas akan terus bersuara berkait isu skandal pembinaan kapal tempur pesisir (LCS) walau diancam oleh pihak tertentu.

Presiden MUDA itu mengingatkan barisan wakil rakyat kerajaan kepentingan isu itu kerana melibatkan berbilion ringgit wang rakyat.

“Jangan kita lupa suara rakyat, keresahan rakyat apabila kita menduduki takhta kuasa. Jangan ubah nada kita bila dalam pembangkang dan bila kita dalam kerajaan. Rakyat akan ingat. Rakyat akan tuntut kita bertanggungjawab.

“Saya akan terus menyuarakan isu ini. Saya tidak akan berdiam diri, nak ugut, ugutlah kerana saya percaya ini isu yang sangat mustahak yang melibatkan berbilion ringgit duit rakyat. Sampai hari ini belum ada satu kapal pun yang telah siap. Saya akan terus bersuara dan menjadi suara rakyat,” katanya pada sidang media di lobi Parlimen, hari ini.

Dalam pada itu, beliau menyindir wakil rakyat yang sebelum ini lantang memperjuangkan isu berkenaan semasa di blok pembangkang namun membisu sebaik menjadi kerajaan.

Bekas menteri belia dan sukan itu turut mendakwa ada individu yang sebelum ini lantang dalam memperjuangkan isu LCS, namun kini tiba-tiba mengancam untuk mengambil tindakan terhadapnya kerana membangkitkan isu itu di Parlimen.

“Yang pelik dan ajaibnya, orang sama yang tuntut perkara ini, kini ingin mengambil tindakan ke atas saya kerana membangkitkan isu LCS.

“Orang sama berkempen mengatakan bahawa LCS ini lebih teruk daripada rasuah dan penyelewengannya daripada 1MDB, orang sama yang tidak tunggu pun perbahasan siasatan dilaksanakan.

“Saya tidak kata pun perkara ini (humban dalam penjara), (tetapi) yang saya mohon proses yang betul kita adakan perbahasan di Parlimen dan isu sama yang dituntut sebelum pilihan raya. Saya berani kerana benar, ini isu kepentingan rakyat,” katanya.

Menyentuh soal teguran Yang di-Pertua Dewan Rakyat, Tan Sri Johari Abdul sebelum ini, Syed Saddiq menyifatkan Johari tidak bersikap adil terhadap alasan penolakan usul tergempar berkenaan LCS itu.

“Saya sudah kongsikan mengapa ini berkepentingan orang ramai dan mengapa ia perlu disegerakan kerana dalam tempoh satu minggu, kos LCS dinaikkan tambahan sebanyak RM2.2 bilion dan jumlah kapal dikurangkan dalam tempoh satu minggu.

“Itu mengapa ia perlu disegerakan dan mengapa ini adalah isu berkepentingan orang ramai. Saya rasa semua orang tahu dan bersetuju kerana ini melibatkan RM11.2 bilion duit rakyat serta projek ditangguh berkali-kali termasuk tiada tangkapan besar,” katanya.

Sebelum ini, pembinaan kapal LCS terpalit kontroversi apabila PAC mendedahkan tiada seunit pun berjaya disiapkan walaupun kerajaan telah membelanjakan RM6.083 bilion kepada Boustead Naval Shipyard Sdn Bhd (BNS).

Kontrak projek itu diberikan kerajaan kepada BNS untuk membina lima LCS namun PAC sebelum ini mendapati kajian daya maju kerajaan terhadap syarikat itu gagal mengesan masalah kewangan syarikat terbabit.

Sementara itu, Perdana Menteri, Datuk Seri Anwar Ibrahim dilaporkan berkata kerajaan tidak mempunyai pilihan selain mengambil alih BNS supaya projek berkenaan dapat diselesaikan.

Katanya, ia berikutan kerajaan telah membelanjakan RM6 bilion bagi projek LCS namun sehingga hari ini belum ada satu kapal yang berjaya disiapkan untuk digunakan pihak keselamatan negara.


Kematian meningkat, 13 di Johor

Jumlah kematian harian akibat komplikasi Covid-19 dalam tempoh 24 jam semalam (7 Mac 2022) meningkat semula kepada 77 kes, berbanding 55 pada Ahad, menurut data dikeluarkan Kementerian Kesihatan (KKM), hari ini.

Daripada jumlah kematian semalam, 26 kes melibatkan pesakit meninggal dunia sebelum bantuan perubatan dapat diberikan atau ‘brought in death’ (BID).

Bagaimanapun, tiada maklumat diberikan sama ada kes BID itu turut melibatkan kalangan individu yang menjalani kuarantin di rumah.

Angka kematian semalam menjadikan kumulatif sejak awal 2020 lalu meningkat kepada 33,305 kes, termasuk 6,895 kes BID.

Sejak kebelakangan ini, jumlah harian kes BID didapati meningkat dan ini diakui Menteri Kesihatan Khairy Jamaluddin sambil memaklumkan kebanyakan pesakit yang meninggal dunia itu tidak mengetahui mereka dijangkiti Covid-19.

Menurut Khairy kira-kira 91 peratus daripada 113 kes BID dalam tempoh 5 Februari hingga 21 Februari tidak mengetahui mereka dijangkiti Covid-19.

Sementara itu, statistik laman sesawang CovidNOW kendalian KKM yang dikemas kini tengah malam tadi menunjukkan, Johor merekodkan jumlah kematian tertinggi sebanyak 13 kes.

Angka itu menjadikan kumulatif kematian di Johor meningkat kepada 4,167 kes, kedua tertinggi berbanding negeri-negeri lain selepas Selangor yang mencatat 10,260 kes.

Sehingga semalam, Johor yang akan berdepan Pilihan Raya Negeri pada 12 Mac ini, merekodkan 335,034 kumulatif positif, dengan 312,391 pesakit telah sembuh dan 18,476 kes masih aktif.

Daripada jumlah kes aktif itu seramai 17,127 pesakit menjalani kuarantin di rumah; 240 ditempatkan di PKRC; 1,075 dimasukkan ke hospital; dan 34 pesakit dirawat di unit rawatan rapi, termasuk 26 daripadanya yang memerlukan alat bantuan pernafasan.

Sehingga 6 Mac lalu seramai 3,059,691 atau 80.6 peratus daripada populasi di Johor telah lengkap divaksinasi, 3,242,143 atau 85.4 peratus menerima sekurang-kurangnya satu dos, dan 1,980,429 atau 52.2 peratus individu dewasa menerima dos penggalak.

Bagi negeri-negeri lain, Kedah dan Selangor masing-masing mencatat 12 kes kematian, diikuti masing-masing enam di Kelantan serta Terengganu; dan lima kes masing-masing di Negeri Sembilan serta Sabah.

Melaka dan Perak pula masing-masing merekodkan empat kematian; masing-masing tiga kes di Pahang serta Putrajaya; dan dua kes masing-masing di Pulau Pinang serta Kuala Lumpur.

Tiada kes kematian akibat Covid-19 dilaporkan di Perlis, Sarawak dan Labuan, semalam.


Solat jenazah di masjid, surau 14 mukim di Besut tidak dibenarkan

Majlis Agama Islam dan Adat Melayu Terengganu tidak membenarkan jenazah pesakit Covid-19 disolatkan di mana-mana masjid dan surau di 15 mukim di daerah Besut yang dikenakan Perintah Kawalan Pergerakan Diperketatkan (PKPD) mulai hari ini hingga 4 Jun depan.

“Solat jenazah di masjid dan surau adalah tidak dibenarkan,” kata Yang Dipertua Majlis Agama Islam dan Adat Melayu Terengganu, Datuk Osman Muda dalam kenyataan hari ini.

Katanya, pengurusan dan solat jenazah perlu dilaksanakan di rumah atau premis persendirian dengan hanya membabitkan kehadiran pegawai atau jawatankuasa masjid dan ahli keluarga terdekat si mati dengan tidak melebihi 20 individu.

“Pengurusan pengebumian jenazah di tanah perkuburan dilaksanakan dengan kehadiran tidak melebihi 20 orang terdiri daripada pegawai atau jawatankuasa masjid, petugas dan ahli keluarga si mati,” katanya.

Pada masa sama beliau berkata aktiviti ibadat di masjid dan surau di 15 mukim berkenaan juga dihadkan dengan solat Jumaat tidak dibenarkan dan diganti dengan solat Zohor.

Osman berkata, solat fardu di masjid dan surau dibenarkan tetapi membabitkan lima jemaah yang terdiri daripada pegawai dan ahli jawatankuasa masjid dan surau.

“Aktiviti keagamaan dan kemasyarakatan lain tidak dibenarkan,” katanya.

Beliau juga berkata, mana-mana masjid atau surat yang dikenakan arahan penutupan mengikut Seksyen 18 (1)(d) Akta Pencegahan dan Pengawalan Penyakit Berjangkit 1988, tidak dibenar melaksanakan apa-apa aktiviti sepanjang tempoh penutupan.

Katanya, semua arahan berkaitan telah mendapat perkenan Sultan Terengganu, Sultan Mizan Zainal Abidin.

Osman berkata, Sultan Mizan amat mengambil berat dan menzahirkan kebimbangan susulan peningkatan kes positif jangkitan harian Covid-19 di daerah Besut.


Warisan tak dilibatkan dalam MOU kerana bukan sebahagian PH

Parti Warisan tidak diajak dalam perbincangan awal berhubung Memoraundum Persefahaman (MOU) dengan kerajaan kerana mungkin ia sebahagian dalam gabungan Pakatan Harapan (PH), kata Ketua Wiranya, Datuk Azis Jamman.

Ahli Parlimen (MP) Sepanggar secara sinis berkata Warisan tidak dilibatkan sejak awal perbincangan MOU tersebut dan hanya dijemput untuk diberikan taklimat sahaja, tetapi difahami keputusan tersebut dibuat memandangkan mereka tidak menyertai gabungan blok pembangkang tersebut.

“Sekali lagi ditegaskan, bahawa kami tidak pernah dilibatkan dalam daripada awal tentang perbincangan MoU ini dengan kerajaan dan dan jika ada pun, sekadar jemputan untuk ditaklimatkan.

“Ini mungkin berlaku disebabkan kami bukan sebahagian daripada Pakatan Harapan,” katanya semasa perbahasan dalam Dewan Rakyat hari ini.

Bagaimanapun, Azis berkata mereka menghormati keputusan yang dibuat oleh rakan-rakan PH sebagai meraikan perbezaan pendapat namun menegaskan keutamaan rakyat tetap menjadi fokus Warisan terutamanya semasa krisis kesihatan masih melanda negara.

“Tetapi kita perlu menghormati dan meraikan perbezaan pendapat kerana mungkin rakan-rakan dalam group pembangkang melihat dari segi pandangan yang berbeza. Namun, kami dari pihak Warisan mengutamakan kepentingan rakyat.

“Kita menyokong transformasi kerajaan dan parlimen, seterusnya patuh kepada saranan Duli Yang Maha Mulia Yang di-Pertuan Agong agar fokus kepada pemulihan negara wajar diutamakan,” ujarnya lagi.

Blok pembangkang, PH dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Bagaimanapun, MOU tersebut tidak mendapat sokongan blok pembangkang sebelah kem Tun Dr Mahathir Mohamad yang terdiri daripada Pejuang, Warisan dan Muda.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Thai mansuh insurans perjalanan mulai 1 Julai, longgar SOP Covid

Mulai 1 Julai semua pengembara tidak lagi perlu memohon ‘Thailand Pass’ atau membeli insurans perjalanan untuk memasuki negara itu, umum Pusat Pentadbiran Situasi Covid-19 (CCSA) hari ini (17 Jun).

Thailand Pass ialah platform dalam talian di mana pelancong dikehendaki menyerahkan dokumen dan maklumat kesihatan sebelum mereka masuk ke negara itu dimulakan 1 Mei lalu. Selepas mengisinya pengembara akan menerima kod QR untuk bergerak di Thailand.

Permohonan itu akan diluluskan oleh pihak berkuasa pusat di Thailand dan bukannya Kedutaan atau Konsulat Thai.

Bagaimanapun, pengembara masih perlu menunjukkan bukti vaksinasi Covid-19 atau keputusan ujian Covid-19 yang negatif. Bukti sedemikian akan diperiksa oleh kakitangan syarikat penerbangan sebelum berlepas.

Dengan Thailand menghampiri tahap endemik Covid-19, CCSA berkata ia telah memutuskan untuk membatalkan lebih banyak sekatan yang sebelum ini dilaksanakan.

Pemakaian pelitup muka tetap disyorkan untuk orang awam tetapi tidak wajib dipakai di luar rumah, kecuali kawasan sesak atau tidak mempunyai pengudaraan yang baik, kata CCSA.

Untuk persekitaran dalaman, topeng masih diwajibkan. Bagaimanapun, menurut CCSA, orang ramai boleh menanggalkan pelitup muka semasa menjalankan aktiviti tertentu seperti makan, bersenam, menerima penjagaan atau perkhidmatan yang melibatkan bahagian muka serta seni persembahan.

Tempat hiburan malam akan dibenarkan beroperasi seperti biasa, berdasarkan peraturan pra-pandemi.

Menurut CCSA, ini bermakna tempat tertentu akan dapat melanjutkan operasi mereka sehingga jam 2 pagi manakala yang lain akan terus ditutup pada tengah malam.

Pemeriksaan suhu dalam bangunan tidak lagi diperlukan melainkan kawasan itu berisiko tinggi Covid-19.

Untuk perhimpunan sosial, jurucakap CCSA Taweesin Visanuyothin berkata ujian antigen pantas hanya diperlukan untuk individu yang disyaki menghidap Covid-19.

“Ujian antigen hanya akan dijalankan dengan kes yang mencurigakan dan menunjukkan simptom pernafasan.

“Sekiranya berlaku perhimpunan dengan lebih 2,000 orang, penganjur dikehendaki memaklumkan kepada jawatankuasa penyakit berjangkit di wilayah atau di Bangkok untuk memantau dan mencegah penularan,” katanya. – Agensi


Cermin kokpit pesawat retak terkena ketul ais pada ketinggian 35,000 kaki

Kira-kira 200 penumpang pesawat British Airways (BA) berdepan saat cemas setelah cermin depan Boeing 77 dari Gatwick di London ke Costa Rica, retak, terkena ketulan ais dari sebuah jet yang terbang 1,000 kaki di atasnya

Kejadian dianggap ‘satu dalam sejuta’ berlaku ketika BA2236 berada pada ketinggian 35,000 kaki menyebabkan pesawat membawa pelancong bercuti tidak sempat pulang ke London bagi menyambut Krismas.

Bagaimanapun, juruterbang berjaya mengendalikan penerbangan yang mengambil masa kira-kira 11 jam itu sebelum mendarat di lapangan terbang San Jose.

Penerbangan pulang mereka dijadualkan semula pada petang berikutnya tetapi kegagalan untuk mendapatkan pesawat yang dialihkan dari Jamaica bermakna mereka terpaksa bermalam lagi di hotel lapangan terbang, namun akhirnya berlepas pada hari ‘Boxing Day’ (26 Disember 2021) – 50 jam lewat daripada jadual.

BA2236 sepatutnya berlepas dari San Jose ke Gatwick pada petang 23 Disember dan penumpang pada mulanya diberitahu untuk menjangkakan kelewatan selama 90 minit.

Tetapi kerana cermin depan retak, pesawat itu perlu diperbaiki oleh pakar.

Ketebalan cermin depan kokpit biasanya kira-kira dua inci, diperbuat daripada pelbagai lapisan kaca mineral dan plastik jernih.

Ia direka khas untuk menahan rempuhan burung serta ais yang jatuh dari udara, dianggap setanding dengan kaca kalis peluru.

Sementara itu, BA menyatakan permohonan maaf di atas kejadian yang tidak disangka-sangka sehingga merosakkan rancangan penumpang untuk menyambut Krismas.

“Kami tidak akan sekali-kali menerbangkan pesawat melainkan kami berasakan ia benar-benar selamat untuk berbuat demikian, dan pada kesempatan ini, jurutera kami tidak dapat membenarkan ia terbang,” kata jurucakap BA.


Ramasamy umum keluar DAP, Loke kata langkah tak letak calon tepat

Timbalan Ketua Menteri II, Dr P Ramasamy secara rasmi menamatkan segala spekulasi apabila mengumumkan keputusan keluar DAP pada hari ini.

Pemimpin veteran DAP itu menyerahkan surat peletakan semua jawatan pagi ini kepada Setiausaha Agung Anthony Loke yang kemudiaannya berkata tindakan tidak mencalonkannya semula pada Pilihan Raya Negeri (PRN) kali ini adalah tepat.

“Apabila tidak diberikan kerusi, maka keluar parti. Ini yang rasa mendukacitakan. Apapun, saya rasa perjuangan parti akan diteruskan.

“Pemimpin datang dan pergi. Yang penting parti kekal kuat. Tidak ada mana-mana orang yang lebih besar daripada parti,” katanya dipetik laporan FMT.

Loke terdahulu mengadakan program bersama masyarakat di Dewan Undangan Negeri (Dun) Chennah.

Mengulas lanjut, Loke turut berpandangan keputusan DAP tidak mencalonkan Ramasamy untuk bertanding dalam Pilihan Raya Negeri (PRN) pada kali ini adalah tepat.

“Ini membuktikan keputusan kita tak mencalonkan dia betul sebab tak ada keikhlasan. (Orang) lain kita tak calonkan kekal dalam parti dan kita hargai mereka,” katanya lagi.

Ramasamy antara tujuh bekas Ahli Dewan Undangan Negeri (ADUN) yang digugurkan sebagai calon. ADUN Perai selama tiga penggal itu memenangi kerusi berkenaan pada 2008.

Bulan lalu, Ramasamy mempersoalkan sama ada DAP masih parti sama disertainya pada 2005 kerana kurang ketelusan dan konsisten dalam pengumuman calon.

Katanya, beberapa penyandang digugurkan atas alasan mahu meremajakan parti, tetapi “hakikatnya ramai calon muda digugurkan dan digantikan calon lebih tua”.


PRN Johor: Warisan beri isyarat akan masuk bertanding

Parti Warisan memberi isyarat untuk menimbang menyertai Pilihan Raya Negeri (PRN) Johor, kata Presidennya Datuk Seri Mohd Shafie Apdal.

Beliau berkata Warisan perlu meneliti banyak perkara sebelum memutuskan untuk bertanding antaranya kerjasama dengan rakan politik di Semenanjung seperti Parti Ikatan Demokratik Malaysia (Muda) malah pembubaran Dewan Undangan Negeri (DUN) Johor baharu sahaja diumumkan petang semalam.

“Saya sudah berhubung dengan Syed Saddiq (Presiden Muda Syed Saddiq Syed Abdul Rahman), saya maklumkan kepadanya perlu ada persediaan sekiranya kita memutuskan untuk bertanding, walaupun kita ada penyokong di kawasan tertentu.

“Ramai orang Sabah, Sarawak di situ (Johor) namun kita tidak hanya bergantung kepada penduduk Sabah dan Sarawak. Kita akan lihat bagaimana keadaan di situ dan kita putuskan apabila tiba masanya,” lapor Bernama.

Semalam, Sultan Johor Sultan Ibrahim Sultan Iskandar berkenan menandatangani watikah pembubaran DUN Johor untuk memberi laluan kepada PRN Johor, selepas baginda berkenan menerima menghadap Menteri Besar Datuk Hasni Mohammad di Istana Bukit Serene, Johor Bahru.

Shafie berkata tindakan Warisan melebarkan sayap ke Semenanjung tahun lepas adalah penting sebagai persediaan menghadapi Pilihan Raya Umum Ke-15 (PRU15) dan berharap PRU15 berjalan serentak dengan PRN Johor.

“Selepas Melaka, Sarawak dan sekarang Johor dan mungkin negeri lain lagi, ini kerja yang sangat memenatkan. Sekiranya diadakan serentak dengan PRU lagi bagus dan menjimatkan,” katanya.


PAS kecam tindakan biadab bakar al-Quran di Stockholm

PAS mengecam sekeras-kerasnya tindakan membakar kitab suci al-Quran di luar Masjid Jamek Stockholm, Sweden oleh seorang pelarian dari Iraq berfahaman aties, kelmarin.

Pengerusi Lajnah Hal Ehwal Antarabangsa dan Hubungan Luar PAS Pusat, Dr Muhammad Khalil Abdul Hadi menyifatkan perbuatan itu sebagai amat keterlaluan, ekstrem dan menghina kesucian agama Islam.

“Ia adalah satu tindakan yang teramat biadab, keji dan Islamofobia yang amat melampau, apatah lagi ia dilakukan pada hari sambutan perayaan Aidiladha.

“Perbuatannya mencetuskan lagi kemarahan umat Islam di seluruh dunia sesudah ahli politik ekstremis berhaluan kanan Sweden-Denmark Rasmus Paludan melakukan tindakan serupa di Stockholm, Sweden hujung Januari lalu,” katanya dalam satu kenyataan, hari ini.

Memetik laporan Al Jazeera, Salwan Momika, 37 mencetuskan kemarahan umat Islam di seluruh dunia apabila membakar al-Quran yang dikatakan untuk mendesak kerajaan Sweden mengharamkan al-Quran di negara tersebut.

Dalam kejadian itu Salwan meletakkan sekeping daging babi ke dalam al-Quran dan kemudian memijaknya, mengoyakkan beberapa halaman dan membakarnya sambil seorang lagi lelaki berucap kepada orang ramai di lokasi itu dengan menggunakan megafon.

Jelas Muhammad Khalil, di saat umat Islam sedang menyambut ketibaan Aidiladha dengan penuh tawaduk dan kesyukuran serta dunia berada di ambang ketidaktentuan berikutan pelbagai konflik yang berlaku, insiden seumpama itu perlu dihalang.

“Kebebasan bersuara yang diamalkan barat sewajarnya tidak dijadikan alasan untuk menghina kesucian agama Islam mahupun mana-mana agama yang lain.

“Adalah amat tidak wajar kepada mana-mana individu dan kumpulan dengan sewenang-wenangnya menghina agama lain terutamanya dalam bentuk provokasi seperti membakar al-Quran mahupun melukis karikatur jahat berupa Nabi Muhammad SAW,” katanya.

Tegasnya lagi,  dunia Islam sewajarnya mengecam tindakan biadab itu yang mencemarkan kesucian agama Islam.

Tambahnya, adalah menjadi tanggungjawab setiap umat Islam untuk mempertahan dan membela agama Islam daripada terus dihina dan dicemarkan kesuciannya.


Sah Azalina letak jawatan penasihat khas PM

Datuk Seri Azalina Othman Said telah menghantar surat peletakan jawatannya sebagai Penasihat Khas Perdana Menteri (Undang-Undang dan Hak Asasi Manusia) pada Isnin (30 Ogos), kata Pejabat Perdana Menteri (PMO) hari ini.

Bagaimanapun, PMO berkata peletakan jawatan itu hanya akan berkuat kuasa dalam tempoh sebulan, mengesahkan kenyataan Azalina semalam bahawa beliau masih menjadi penasihat khas kepada Perdana Menteri Datuk Seri Ismail Sabri Yaakob.

“Perdana menteri menerima peletakan jawatannya dengan tempoh notis sebulan seperti yang dinyatakan dalam surat itu,” kata PMO dalam satu kenyataan.

“Notis sebulan adalah untuk menyiapkan kerja membabitkan kakitangannya, tetapi dalam tempoh ini, Azalina tidak lagi berkhidmat di Pejabat Perdana Menteri kerana dia akan diberi cuti mulai hari ini (1 September) hingga akhir bulan ini.”

Awal minggu ini, timbul khabar angin bahawa beliau telah melepaskan jawatan yang disandangnya sejak tahun lalu, selepas beliau mengkritik kerajaan ketika Taklimat Khas Presiden UMNO yang diadakan Sabtu lalu (27 Ogos) berikutan pemenjaraan Datuk Seri Najib Razak.

Untuk rekod, Azalina dilantik ke jawatan berkenaan pada pada 2 Oktober 2021.

Beliau dilantik ke jawatan tersebut selepas meletak jawatan sebagai Timbalan Yang di-Pertua Dewan Rakyat pada 23 Ogos 2021 atas beberapa alasan.

Antara alasan berkenaan termasuk disebabkan kapasiti moral peribadi, yang mana katanya, terdapat konflik peranan dan tanggungjawab antara menjadi ahli Majlis Tertinggi UMNO dan Ahli Parlimen dalam sebuah kerajaan gabungan.

Pada perhimpunan Taklimat Khas Presiden UMNO pada 27 Ogos lalu Azalina antara yang dijemput memberi ucapan.

Dalam ucapannya, Azalina telah mengkritik Ismail Sabri dengan berkata bahawa sesiapa sahaja yang menjadi perdana menteri perlu melantik “orang dia “untuk memudahkan urusan.

“Pelantikan peguam negara (AG) adalah atas nasihat PM dan PM harus melantik ‘orang dia’ sebagai peguam negara untuk mudahkan segala urusan.

“Jika kuasa penukarkan AG di tangan PM, mengapa PM tidak menukarkan AG, malah ia adalah bidang kuasa PM. Saya nak tanya satu sahaja, takkan nak tukar AG pun tak boleh.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” kata Azalina.

Majlis taklimat itu diadakan setelah Mahkamah Persekutuan pada 23 Ogos lalu mengekalkan sabitan dan hukuman 12 tahun penjara serta denda RM210 juta terhadap Datuk Seri Najib Razak, seterusnya menghantar bekas Perdana Menteri itu terus ke Penjara Kajang.


Kerajaan belum benarkan Ivermectin diguna rawat pesakit Covid-19

India dan Peru menarik balik penggunaan Ivermectin, kenapa kita mahu gunakannya kalau tidak ada indikasi?, kata Menteri Kesihatan Datuk Seri Dr Adham Baba ketika menjawab persoalan dibangkitkan R Sivarasa (PH-Sungai Buloh) pada sidang khas Dewan Rakyat, hari ini.

Isu berkaitan penggunaan Ivermectin – sejenis ubat antiparasit – untuk merawat pesakit Covid-19 menghangatkan sesi penggulungan Ahli Parlimen mengenai Tindakan Mengatasi Covid-19 hari ini.

Dr Adham ketika mempertahan serta memperjelaskan tindakan kerajaan untuk tidak menggunakan ubat itu meskipun didesak oleh beberapa Ahli Parlimen dari blok pembangkang agar penggunaannya dibenarkan dalam rawatan Covid-19.

Sivarasa berpendirian kebenaran penggunaan Ivermectin perlu diberikan kepada doktor persendirian dalam memberikan rawatan dengan persetujuan pesakit.

Dr Adham bagaimanapun menjelaskan perkara itu tidak boleh dilaksanakan kerana data klinikal bagi membuktikan keberkesanan penggunaan ubat tersebut belum diketahui.

“Kita telah beri kelulusan khas ubat itu secara ‘off label’ bagi ujian klinikal…18 hospital kerajaan terlibat dalam kajian klinikal akan melibatkan 500 pesakit Covid-19. Buat masa sekarang, kita ada 200 pesakit akan sertai kajian ini. Keputusan kajian akan diperoleh September tahun ini.

“Bukan Ivermectin sahaja untuk rawat Covid-19, jangan kelirukan Dewan dengan kebenaran untuk menggunakan Ivermectin sehingga diketahui data kajian. (Ivermectin) ada kesan sampingan.

“Negara India dan Peru tarik balik penggunaan Ivermectin… kenapa kita mahu gunakannya kalau tidak ada indikasi?” katanya.

Sivarasa, yang mengalu-alukan kajian itu, bagaimanapun tetap meminta Kementerian Kesihatan (KKM) untuk tidak menghalang doktor persendirian menggunakan ubat tersebut.

Khalid Abd Samad (PH-Shah Alam) turut mencelah dan berkata: “Jika mereka (pesakit) sanggup mengambilnya (Ivermectin), (maka) berikan kepada mereka.”


Kita dah berusaha, kepada Allah jua kita berserah: Mas Ermieyati

Segala usaha dan kerja keras sudah dilakukan sepanjang tempoh berkempen sejak 8 November lalu bermula, calon Dewan Undangan Negeri (DUN) Tanjung Bidara Datuk Mas Ermieyati Samsudin menyerahkan kepada ketentuan yang Esa bagi menentukan keputusan bakal diperoleh hari ini.

Mas Ermieyati yang juga menjadi calon wanita pertama dinamakan sebagai Ketua Menteri Melaka oleh Perikatan Nasional (PN) mendoakan kepada Allah agar segala urusan pada hari mengundi berjalan dengan lancar dan bertawakal agar mendapat keputusan yang positif nanti.

“Saya dah berusaha, kita sudah cuba… Selebihnya kita serah kepada Allah dan bertawakal,” katanya kepada media selepas menjalankan pengundian di pusat mengundi SK Ramuan China Besar pagi ini.

Mas Ermieyati mengundi dalam kawasan DUN Ayer Limau.

Dalam pada itu, beliau turut berterima kasih kepada semua petugas Suruhanjaya Pilihan Raya (SPR) yang mengendalikan proses pengundian berjalan dengan lancar, disamping memuji semangat para pengundi yang keluar awal untuk menunaikan tanggungjawab mereka sebagai pengundi.

“Saya terharu melihat pengundi khususnya daripada saluran satu yang terdiri mereka golongan warga emas dan berusia yang keluar awal untuk menjalankan tanggungjawab mereka,” katanya lagi.

Mas Ermieyati diumumkan sebagai calon Ketua Menteri bagi PN jika berjaya memenangi Pilihan Raya Negeri (PRN) Melaka.

Pengumuman pencalonan tersebut diumumkan Pengerusi PN, Tan Sri Muhyiddin Yassin hari ini dengan mengesahkan calon bagi kerusi DUN Tanjung Bidara itu akan dilantik sebagai pemimpin nombor satu negeri Melaka.

Pengumuman tersebut juga mendekatkan beliau untuk menjadi Ketua Menteri wanita pertama di Malaysia.

Mas Ermieyati yang berdepan dengan pertembungan tiga penjuru melawan Pengerusi Perhubungan UMNO, Datuk Seri Ab Rauf Yusoh mewakili Barisan Nasional (BN) dan Zainal Hassan dari Pakatan Harapan (PH) bagi kerusi DUN Tanjung Bidara.

Untuk rekod, Mas Ermieyati juga merupakan Ahli Parlimen Masjid Tanah wanita pertama dari Melaka.

Beliau pada ketika ini merupakan Timbalan Menteri di Jabatan Perdana Menteri.

PN bertanding di semua 28 kerusi DUN Melaka pada PRN kali ini.


Mahkamah tetap 31 Mei dengar permohonan Pejuang daftar parti

Mahkamah Tinggi Kuala Lumpur menetapkan 31 Mei ini bagi mendengar permohonan Parti Pejuang Tanah Air (Pejuang) untuk mencabar tindakan Menteri Dalam Negeri dan Jabatan Pendaftaran Pertubuhan (ROS) yang belum membuat keputusan terhadap rayuan mereka untuk mendaftarkan parti itu.

Hakim Datuk Ahmad Kamal Md Shahid berkata, mahkamah perlu mendengar kes itu dengan kadar segera kerana ia merupakan kes kepentingan awam.

Beliau mengarahkan responden memfailkan afidavit jawapan sebelum atau pada 3 Mei manakala pemohon perlu memfailkan afidavit balasan sebelum atau pada 10 Mei.

Kedua-dua pihak juga perlu memfailkan hujahan bertulis sebelum atau pada 27 Mei

Prosiding itu dihadiri peguam Muhammad Rafique Rashid Ali yang mewakili Pejuang dan Peguam Kanan Persekutuan Nik Isfahanie Tasnim Wan Ab Rahman yang bertindak bagi pihak Menteri Dalam Negeri dan ROS.

Pada 1 April lalu, Pejuang memperoleh kebenaran Mahkamah Tinggi bagi mencabar tindakan Menteri Dalam Negeri dan ROS yang belum membuat keputusan terhadap rayuan mereka untuk mendaftarkan parti itu, selepas Jabatan Peguam Negara tidak membantah permohonan parti itu.

Pada 1 Mac lalu, Setiausaha Agung Jawatankuasa Penaja Pejuang, Datuk Amiruddin Hamzah memfailkan permohonan kebenaran semakan kehakiman dengan menamakan Menteri Dalam Negeri, Datuk Seri Hamzah Zainuddin dan ROS sebagai responden pertama dan kedua.

Dalam permohonan itu, Amiruddin antaranya memohon deklarasi bahawa kegagalan responden pertama untuk membuat sebarang keputusan terhadap surat rayuan parti Pejuang pada 8 Jan lepas berkenaan penolakan pendaftaran oleh responden kedua telah melanggar kewajipan statutorinya di bawah Seksyen 18 Akta Pertubuhan 1966.

Beliau juga memohon deklarasi bahawa pelanggaran kewajipan statutori responden pertama untuk membuat sebarang keputusan terhadap rayuan parti Pejuang itu berkenaan penolakan pendaftaran oleh responden kedua adalah tidak munasabah, berniat jahat, satu bentuk percubaan tidak wajar untuk menafikan hak berperlembagaan pemohon untuk berpersatuan dan bertanding dalam pilihan raya umum menggunakan logonya sendiri.

Media pada 2 Feb lalu melaporkan, Pejuang yang diasaskan oleh bekas Perdana Menteri Tun Dr Mahathir Mohamad telah mengemukakan rayuan kepada Menteri Dalam Negeri berhubung pendaftaran parti itu setelah permohonan mereka ditolak.

Hamzah pula dilaporkan berkata permohonan pendaftaran Pejuang ditolak pada 6 Jan lepas berdasarkan peruntukan Seksyen 7(3)(e) Akta Pertubuhan 1966 dan parti itu boleh mengemukakan rayuan kepada Menteri Dalam Negeri dalam tempoh 30 hari dari tarikh keputusan.


PRU15: Zahid usah lebih sudu dari kuah, kata PH

Pakatan Harapan (PH) menempelak Presiden UMNO, Datuk Seri Ahmad Zahid Hamidi dengan mengingatkan memorandum persefahaman (MoU) berkaitan Pilihan Raya Umum (PRU) yang ditandatangani adalah antara gabungan itu dan kerajaan sedia ada.

Sehubungan itu, Setiausaha Agung DAP, Lim Guan Eng berkata berkata tarikh PRU ke-15 (PRU15) perlu mengikut ketetapan dipersetujui dalam MoU itu.

Bagaimanapun beliau berkata jika ada rundingan untuk membolehkan PRU15 itu diadakan sebelum Julai 2022, ianya harus datang daripada pihak yang menandatangani MoU itu iaitu Naib Presiden UMNO, Datuk Seri Ismail Sabri Yaakob, bukannya Zahid.

“Jadi Ahmad Zahid jangan lebih sudu dari kuah. Kita kena pegang apa yang ditandatangani kecuali ada isu besar kerana MoU itu melibatkan akta antilompat parti, Perjanjian Malaysia 1963 (MA63), undi 18 dan suntikan dana Covid-19. Jadi itu yang harus diusahakan untuk dilaksanakan,” katanya.

13 September lalu, MoU itu ditandatangani, oleh Ismail Sabri yang juga Perdana Menteri, dan empat wakil PH, iaitu Ahli Parlimen Port Dickson, Datuk Seri Anwar Ibrahim; Ahli Parlimen Bagan, Lim Guan Eng; Ahli Parlimen Kota Raja, Mohamad Sabu; serta Ahli Parlimen Tuaran, Datuk Seri Wilfred Madius Tangau.

Semalam, Mingguan Malaysia melaporkan, MoU kerajaan dan PH bukan ‘kitab suci’ untuk tidak membenarkan PRU diadakan sebelum Julai 2022.

Memetik laporan Utusan hari ini, Zahid berkata, bagaimanapun ia tidak bermakna MoU tersebut perlu dilanggar tetapi boleh dirundingkan demi mendapatkan keputusan secara konsensus.

Pengarah Komunikasi AMANAH, Khalid Samad berkata penjelasan dan alasan munasabah perlu dikemukakan sekiranya mana-mana pihak mahu menukar kebenaran PRU itu seperti mana yang termaktub dalam MoU.

“Jika mahu tukar, perlu berikan penjelasan kenapa, adakah kerana tarikh itu sudah tak boleh diguna pakai atas sebab isu Covid-19 sudah selesai atau sebagainya.

“Andai dahulu kita setuju pada satu tarikh kerana kita rasa kita tak cukup kuat sehingga selepas tarikh itu, tetapi kini ini tiba-tiba oleh kerana Pilihan Raya Negeri (PRN) Melaka kita rasa kita cukup kuat, maka tak perlu penuhi semua janji dalam MoU itu termasuk tarikh pembubaran Parlimen.

“Maka, itu bukan soal kitab suci atau bukan kitab suci, tetapi itu ketidakjujuran dalam menangani MoU. Kejujuran penting apabila membuat MoU itu dan usaha untuk menunaikan segala yang dipersetujui bersama dan jika langgar itu sebaik-baiknya dengan persetujuan semua pihak atas alasan munasabah,” ujarnya.

Sementara itu, Penganalisis politik, Prof Dr Mohd Azizuddin Mohd Sani berkata, persetujuan semua pihak yang menandatangani Mou itu amat perlu untuk membenarkan PRU-15 diadakan sebelum Julai 2022.

Bagaimanapun katanya, keputusan mengadakan pilihan raya itu tetap bergantung pada Ismail Sabri sama ada untuk mengadakannya sebelum atau selepas Julai 2022.


PPS sesak, 6 keluarga bina pondok untuk berteduh

Enam keluarga di Kampung Putat Tujuh, Rantau Panjang terpaksa membina pondok sendiri apabila pusat pemindahan sementara (PPS) yang disediakan sesak.

Kesemua mereka ditemui oleh Angkatan Pertahanan Awam Malaysia (APM) ketika melakukan rondaan banjir di kawasan tersebut.

Sekretariat Pengurusan Bencana Jajahan Pasir Mas, Kapten Mohd Arif Mohd Zain berkata, perkara tersebut berlaku disebabkan PPS Putat Tujuh bersaiz kecil dan hanya boleh memuatkan 168 mangsa banjir.

“PPS ini kecil dan hanya boleh memuatkan sekitar 20 buah khemah dalam satu masa. Sekarang ini terdapat 65 keluarga di PPS tersebut,” katanya, lapor Sinar Harian.

Dalam perkembangan lain, beliau memberitahu keadaan banjir di Rantau Panjang juga beransur baik apabila paras air Sungai Golok kini berada pada tahap amaran iaitu 8.63 meter.

Katanya, air Sungai Golok juga menunjukkan trend menurun dan setakat jam 12.55 tengah hari tadi, mangsa banjir mencatatkan sedikit pengurangan daripada 2,090 kepada 1,955.


Selepas kalah teruk dua PRN, PH Johor gesa PRN tidak diadakan

Susulan dua kekalahan teruk dalam Pilihan Raya Negeri Melaka dan Sarawak lepas, Pakatan Harapan (PH) Johor menggesa supaya sebarang hasrat untuk mengadakan PRN di negeri tersebut ditangguhkan sementara waktu.

Pengerusi PH Johor, Aminolhuda Hassan memberi alasan keadaan ketika ini tidak sesuai bagi PRN dijalankan ia memandangkan rakyat ketika ini masih berdepan cabaran Covid-19 dan sepatutnya fokus ditumpukan kepada pemulihan ekonomi serta kebajikan orang ramai yang terjejas akibat kesan pandemik.

“PH Johor tidak mahu PRN diadakan dalam keadaan rakyat dan ekonomi negeri belum stabil kerana ia akan menyebabkan kemarahan rakyat lebih besar dan beri persepsi buruk terhadap semua parti dan ahli politik. Fokus dan keutamaan kita seharusnya kepada rakyat dan memulihkan ekonomi negeri selain Covid-19 sehinggalah cukup penggal nanti.

“Ketika itu semua pihak terutama rakyat sudah bersedia dan tidak marah jika Pilihan Raya Umum (PRU) diadakan,” katanya dipetik laporan BH.

Aminolhuda yang juga Ketua Pembangkang Johor juga berharap Menteri Besar Datuk Hasni Mohammad supaya menangani sebarang kemelut politik daripada melanda pentadbiran kerajaan negeri yang dipimpinnya ketika ini.

“Maklum balas Menteri Besar mengenai sama ada PRN akan diadakan dalam tempoh terdekat atau tidak kurang jelas dan seolah berdolak-dalik sedangkan desas-desus bertiup kencang ini bermula dari parti mereka juga (UMNO). Jadi ‘gentleman’, umumkan tarikhnya jika PRN mahu diadakan.

“Ia bagi membolehkan politiking keterlaluan ketika ini dapat dihentikan, sekali gus semua fokus dapat diberikan kepada rakyat yang terjejas dan pemulihan ekonomi negeri,” katanya lagi.

Menurutnya lagi, jika PRN dijalankan dalam keadaan tergesa-gesa ia akan menyebabkan usaha kerajaan negeri dalam membantu rakyat akan terjejas.

“Desas-desus mengenai PRN ini juga menyebabkan fokus kerajaan negeri untuk memajukan negeri dan membantu rakyat ketika ini beralih kepada mendapatkan kuasa dan lobi-melobi untuk bertanding.

“Keadaan ini amat tidak produktif kerana mampu menyebabkan pelabur yang mahu melabur di negeri ini bimbang, sekali gus menjejaskan ekonomi negeri,” katanya.

Terdahulu, Hasni dilapor menafikan akan membuat pengumuman mengadakan PRN dalam tempoh terdekat dan menegaskan sokongan Bersatu dan PAS kepada kerajaan negeri goyah. Namun, beliau mengakui ‘tidak suka’ dengan majoriti satu kerusi Dewan Undangan Negeri (DUN) yang dimiliki gabungan yang membentuk kerajaan negeri ketika ini.

Desas-desus pembubaran DUN bagi memberi laluan kepada PRN Johor dalam masa terdekat semakin hangat diperkatakan sejak Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar, meninggal dunia pada 21 Disember lalu.

Pelbagai spekulasi, termasuk dakwaan seorang ADUN dari blok kerajaan bakal menjadi wakil rakyat Bebas bagi memberi laluan kepada PRN juga bertiup kencang. Namun Ahad lalu, ADUN Puteri Wangsa, Mazlan Bujang yang juga EXCO Pendidikan, Penerangan, Warisan dan Budaya Johor, menafikan khabar angin bahawa beliau individu yang dikaitkan dengan dakwaan itu.

DUN Johor mempunyai 56 kerusi dengan agihan terkini adalah UMNO dan DAP masing-masing menyandang 14 kerusi, Bersatu (11), MIC (2), PAS (1), Amanah (6) dan PKR (7).

Kerajaan Johor memiliki majoriti tipis dengan 28 kerusi berbanding 27 kerusi pembangkang berikutan kematian ADUN Kempas.

Untuk rekod, dua PRN lalu menyaksikan PH tersungkur dan ditolak rakyat di Melaka dan Sarawak.


UMNO kena beri Nur Jazlan upah sebab kuat menyalak, kata Pemuda PAS

Kerajaan dan pemimpin UMNO digesa memberi upah kepada Timbalan Pengerusi UMNO Johor, Datuk Nur Jazlan Mohamed kerana kuat menyalak dan mengkritik parti lain.

Ketua Pemuda PAS, Ahmad Fadhli Shaari berkata Nur Jazlan sejak kalah dua kali berturut-turut dalam Pilihan Raya Umum Ke-15 (PRU-15) semakin hilang pertimbangan dan elok diberi jawatan kerana sering membodek Presiden UMNO, Datuk Seri Ahmad Zahid Hamidi.

“Kasihan makhluk ini, bersungguh-sungguh menonjolkan diri kepada pimpinan partinya yang ada kuasa dalam kerajaan, berilah sesuatu kepada Nur Jazlan ini sebagai upah menyalak. Tiada isi, tulang pun ok,” katanya dalam satu hantaran Facebook.

Ahli Parlimen Pasir Mas itu membidas Nur Jazlan yang menyerang PAS berhubung isu sedekah dibangkitkan semasa kempen PRU-15 lalu.

Dalam pada itu, beliau juga mencadangkan ahli-ahli UMNO turut disaran berpakat kumpulkan dana bagi memberi sumbangan atau sedekah kepada Nur Jazlan untuk membuat pemeriksaan mental.

“Saya baca kenyataan beliau (Nur Jazlan) berhubung isu ‘sedekah’ dan ‘rasuah’. Seorang lagi pemimpin UMNO yang pura-pura tidak faham konteks sedekah yang dimaksudkan iaitu pemberian wang daripada selain calon atau wakil calon dan tiada kaitan dengan calon.

“Dan sekarang, Suruhanjaya Pencegahan Rasuah Malaysia (SPRM) sudah membuka kertas siasatan, apa perlu dikalutkan? Apa yang pasti, Timbalan Perdana Menteri (Datuk Seri Ahmad Zahid Hamidi) yang juga Presiden UMNO sedang dan akan habiskan banyak masa ke mahkamah,” katanya lagi.

Menurut Fadhli lagi, hakikatnya Nur Jazlan dilihat mempunyai masalah psikologi apabila Menteri Besar Johor, Datuk Onn Hafiz Ghazi meminta Presiden UMNO berundur Pengerusi UMNO Johor sendiri bersetuju jawatan Presiden dan Timbalan Presiden dipertandingkan, namun dia menongkah arus dengan berdiri menjadi penyokong tegar Presiden.

“Katanya, UMNO Johor tidak bermesyuarat dalam hal ini. Benarkah? Atau dia sendiri sedang dipulau?” katanya.


Zahid takut masuk penjara kalau PRU lambat, kata Sanusi

Pengarah Pilihan Raya PAS Datuk Seri Muhammad Sanusi Md Nor hari ini membalas kritikan Datuk Seri Ahmad Zahid Hamidi dengan mengatakan Presiden UMNO itu takut dipenjarakan jika lambat diadakan Pilihan Raya Umum Ke-15 (PRU-15).

Katanya Zahid, yang kini berdepan perbicaraan puluhan kes jenayah rasuah, bertegas mahu mengadakan PRU lebih awal daripada sepatutnya kerana takut dipenjarakan.

“Dia takut masuk penjara kalau PRU lambat.

“Talian hayat dia untuk elak masuk penjara hanyalah cuba merebut kuasa untuk memastikan kluster mahkamah dapat diselamatkan daripada hukuman melalui campur tangan kerajaan baharu,” katanya menurut laporan FMT.

Menteri Besar Kedah itu berkata tuduhan Zahid bahawa PAS tidak berminat untuk mengadakan pilihan raya awal kerana bimbang kehilangan 18 kerusi adalah silap kerana negara mempunyai perkara lain yang lebih penting untuk diselesaikan.

Malah, katanya Malaysia akan hancur sekiranya rakyat memilih ‘satu atau dua pemimpin gila kuasa’, yang hanya mahu menyelamatkan diri mereka untuk mentadbir negara.

Untuk rekod, Zahid kini sedang berdepan 40 pertuduhan rasuah berhubung Sistem Visa Luar Negara (VLN) dan 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Mengulas lanjut Sanusi berkata, Zahid juga mengadakan Perhimpunan Agung Khas UMNO untuk menangguhkan pemilihan parti kerana takut hilang jawatan.

“Jawatan ini penting supaya dia dapat sign (tandatangan) watikah calon Barisan Nasional (BN) dalam PRU-15. Jika rakyat memilih mereka ini lagi, negara akan hancur atas kepentingan seorang dua pemimpin yang gila kuasa untuk selamatkan diri.

“Calon-calon terpilih untuk bertanding dalam PRU-15 nanti akan dipastikan dapat menjalankan agenda menyelamatkan presiden daripada dipenjara jika membentuk kerajaan baharu…ini saja talian hayat yang dia ada,” katanya.

Sanusi juga meramalkan PAS bersama Perikatan Nasional (PN) akan menang lebih banyak kerusi jika menentang Pakatan Harapan (PH) dan BN kerana “pengundi sudah serik dengan dua gabungan ini”.

Terdahulu, Zahid menyindir Presiden PAS, Tan Sri Abdul Hadi Awang Hadi kerana mendakwa hanya mereka yang kemaruk kuasa mahu pilihan raya diadakan dalam tempoh terdekat walaupun rakyat menghadapi pelbagai masalah ekonomi ketika ini.

Hadi bagaimanapun berkata, beliau telah berulang kali menyatakan bahawa perkara lain lebih penting, seperti ancaman pandemik Covid-19.

PRU-15 akan datang perlu diadakan selewat-lewatnya pertengahan September 2023 kerana penggal Parlimen tamat pada 16 Julai tahun depan.


Operasi cari 10 pemancing, 3 kru bot hilang diperluas: APMM

Operasi mencari dan menyelamat 10 pemancing bersama tiga kru yang dikhuatiri hilang di laut selepas keluar memancing di perairan Besut, Terengganu pada 25 Jun lalu diperluaskan hari ini.

Pengarah Agensi Penguatkuasaan Maritim Malaysia (APMM) Terengganu Kapten Maritim Muhammad Suffi Mohd Ramli berkata operasi yang memasuki hari kedua diteruskan dengan pembabitan pesawat dan sebuah kapal.

Beliau berkata sektor pencarian membabitkan keluasan 297.5 batu nautika membabitkan pencarian di udara dan laut.

“Setakat ini, mereka yang hilang dikenali sebagai Norazmalizan Abdullah (tekong); Shaarif Abdullah (kru); Mohd Anuar Md Jali (kru) bersama enam pemancing.

“Enam pemancing yang dikenal pasti ialah Khairul Safuan Naim, Mohd Faizal Ismail, Mohd Fuad Mohd Yusof, Khairul Fareez Ahmad Arshad, Muhamad Marwazi Janid dan Fadzil Mohamed Zakaria.

“Identiti empat lagi pemancing sedang dikenal pasti dan setakat ini, beberapa ahli keluarga mangsa ada menghubungi kita bagi mengesahkan identiti mereka yang hilang,” katanya memetik laporan Harian Metro, hari ini.

Media semalam melaporkan seramai 10 pemancing bersama tiga kru dikhuatiri hilang selepas bot dinaiki mereka tidak pulang sehingga semalam.

Kesemua pemancing terbabit yang dipercayai memancing di Pelantar Minyak Tapis di perairan negeri ini sepatutnya pulang semalam selepas keluar pada jam 10 pagi pada Sabtu lalu.

Difahamkan, rakan pemancing mendakwa kali terakhir melihat bot dinaiki kumpulan itu berada di sekitar Pelantar Minyak Tapis, kira-kira 128 batu nautika dari muara Kuala Terengganu.


RON97 turun lagi 10 sen

Harga runcit petrol RON97 turun 10 sen kepada RM4.40 seliter daripada RM4.50 sementara RON95 dan diesel kekal tidak berubah bermula esok sehingga 17 Ogos ini.

Kementerian Kewangan dalam satu kenyataan hari ini berkata untuk melindungi pengguna daripada kenaikan harga minyak global, RON95 dan diesel masing-masing akan kekal pada harga RM2.05 seliter dan dan RM2.15 seliter biarpun harga pasaran sebenar kedua-dua bahan api itu telah meningkat melebihi paras harga siling semasa.

Menurut kementerian, harga baharu itu berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan akan terus memantau trend harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.